Summary: Käytettyjä sähköautoja on tarjolla koko maassa noin 200. Hinnat ovat usein kymmeniä tuhansia euroja.

Käytetyn sähöauton ostaja saa olla iloinen, jos löytää ajopelin autoliikkeestä. Usein autot menevät saman tien ostajille nopeasti. Ladattavia hybridejä löytyy helpommin.
 Delta Auton Turun liikkeessä työskentelevä  Markku Juvonen  tietää, että asiakkaat ovat kiinnostuneta sähköautoista ja kyselijöitä käy viikoittain. Tästä liikkeestä käytettyjä sähköautoja on myyty alkuvuoden 2019 aikana vasta muutamia.
 Automyyjä Markku Juvonen esittelee Delta Auton Turun liikkeessä ladattavia hybridejä sähköautoa haluaville, sillä täyssähköautoja on ollut harvakseltaan autokaupassa. Minna Rosvall / Yle
 Juvonen tarkasti käytettyjen autojen tarjonnan koko maassa. Niitä on noin 200. Ilmiön voi huomata, kun selaa netin automyyntipalstoja. Lisäksi tavallista palkansaajaa hirvittää yhä menopelien hinta. Käytetty sähköautokin maksaa usein kymmeniä tuhansia euroja.
 – Se, joka sähköauton haluaa, käy sen nappaamassa nopeasti, kertoo Juvonen.
 Tarjonta on samantyyppinen vaihtoautoihin erikoistuneen Kamuxin liikkeessä Raisiossa.
 Automyyjä  Petteri Mäkeläinen  esittelee muutamaa ladattavaa hybridiä. Sähköautot lähtevät nopeasti uusille omistajille. Niitä on saatu tähän liikkeeseen alkuvuoden aikana muutamia myyntiin.
 – Välillä ostajat kilpailevatkin autoista. Yritämme tietenkin saada sellaisia autoja myyntiin, joita asiakkaat kysyvät. Useisiin automerkkeihin on tulossa sähköautoja, mutta käytettyjen hinnat putoavat vasta kunnolla muutaman vuoden päästä, arvioi Mäkeläinen.
 Ladattavalla hybridillä ajava neuvoo tarkistamaan akun ja latausmahdollisuudet
 Turkulainen  Toni Stenström  on ajanut käytettynä ostetulla, ladattavalla hybridillään puolitoista vuotta. Ladattavassa hybridissä on myös polttomoottori eli se käy myös bensalla, joten hän ei aja vain sähköllä.
 Hänelle auton hankinnassa tärkeintä oli auton ympäristöystävällisyys.
 – Tarvitsen autoa työssäni jatkuvasti, mutta halusin antaa oman panokseni ekologisuuteen ja ympäristöystävällisyyteen mahdollisuuksien rajoissa.
 Stenströmin mielestä näin pystyy vaikuttamaan myös hiilijalanjäljen pienentämiseen.
 – Kotona kierrätetään niin, miksei autossakin otettaisi huomioon näitä asioita.
 Stenström etsi tietoa auton valmistajalta, ja netistä hän sai käyttäjäkokemuksia. Aluksi Stenström pohti, miten pitkän matkan hän pystyy ajamaan sähköllä. Erityisesti akun kesto ja akkutakuu mietityttivät.
 – Mietin, millainen auton akkutakuu on. Sillä selvitystyöllä stressi hälvenee. Akun kapasiteettia olen käynyt tarkistuttamassa, ja ihan hyvänä se on pysynyt ainakin tässä autossa, kertoo Stenström.
 Ladattavia hybridejä rivissä autoliikkeessä. Täyssähköautot ovat harvinaista herkkua. Minna Rosvall / Yle
 Vinkit sähköautokaupoille
 1. Selvitä, että myyjä tuntee sähköauton ominaisuudet
 Kari Kallonen  toimii Sähköautoilijat yhdistyksen puheenjohtajana ja on myös perustanut sen ja Tesla Club Finlandin viisi vuotta sitten. Kallosen mukaan automyyjän tai yksityisen henkilön pitää osaa selittää auton ominaisuuksia ja varmistaa, että autoon tulee ostostilanteessa mukana oikeat tarvikkeet.
 – On hyvä, jos pystyy koeajamaan vastaavaa automallia toisessa liikkeessä eli kannustan vertailemaan auton ominaisuuksia ajamalla sitä, neuvoo Kallonen.
 Perusasioita sähköautosta löytyy näppärästi muun muassa Traficomin verkkosivulta.  Sieltä selviää myös, että  uudet täyssähköautot ja käytettyinä maahantuodut ladattavat hybridit kiinnostavat  suomalaisia autoilijoita aikaisempaa enemmän.
 Tietojen avulla voi pohtia omaa ostokäyttäytymistään. Monet tavalliset palkansaajat pitävät sähköautoa vielä liian kalliina hankintana.
 2. Tarkista akun kunto ja akkutakuu
 Sähköautoilijoiden puheenjohtaja Kari Kallonen neuvoo tarkistamaan käyttöakun kunnon. Joissakin merkeissä järjestelmä itse kertoo, paljonko akku menettänyt kapasiteettia. Valitettavasti kaikki sähköautot eivät itse kerro sitä tai kertovat kiertoteitse. Hän suosittelee selvittämään akkuasioita verkon vertaisryhmissä.
 – Facebook-ryhmissä käydään keskustelua automerkeittäin eli kerrotaan kilometrimääriä ja mitä akku näyttää. Neuvomme mielellämme  Sähköautoilijoiden  ja  Tesla Club Finlandin  Facebook-sivulla autoilijoilta. Sähköauton käyttö ei ole salatiedettä, kertoo Kallonen.
 Ladattavalla hybridillä ajava Toni Stenström mietti ennen auton ostoa erityisesti akun kestoa ja akkutakuuta.
 – Jos epäilee, että akkukapasiteetti on vähentynyt tai se ei toimi normaalisti, se kannattaa tarkistaa siihen sopivassa autohuollossa. Aivan kuten normaalin auton kanssakin, jos epäilee jonkin olevan vialla, neuvoo Toni Stenström.
 Automyyjä Markku Juvonen vinkkaa, että myyjältä kannattaa pyytää akkutestiä, jos on kyseessä vähänkin vanhempi auto.
 – Akut kestävät aika hyvin. Esimerkiksi tämän takanani olevan ladattavan hybridin akkutestissä selvisi, että se on 120 000 kilometrä ajettu auto ja 97,6 prosenttia kapasiteetista oli jäljellä eli suhteellisen hyvin on säilynyt teho, kertoo Juvonen.
 Juvonen painottaa, että akkutestiä ei pysty itse välttämättä tekemään, vaan se vaatii lukijan auton sisälle. Juvonen kannustaa kääntymään akkutestissä huollon puoleen.
 3. Selvitä, että auto on tarkoitettu pohjoismaiseen käyttöön
 Sähköautoilijoiden puheenjohtaja Kari Kallonen neuvoo tarkistamaan, että auto on tarkoitettu ajettavaksi Pohjoismaissa.
 Jotkut haluavat tuoda autoja Yhdysvalloista ja silloin tulee ongelmia. Sitä ei voi joko ladata tai sitten navigaattori ei toimi eli siihen ei ole oikeita karttoja. Takuu on rajoitetusti voimassa, jos autoa ei ole tarkoitettu näille leveysasteille.
 Joskus sähköauto ei kunnolla sovellu Suomen oloihin, kuten erään automerkin malli, joka on tarkoitettu Etelä- ja Keski-Eurooppaan.
 – Siinä on lämmityslaite, mutta se on huomattavasti tehottomampi ja kuluttaa energiaa enemmän kuin tänne pohjoiseen tarkoitettu malli. Eräässä toisessa mallissa ei ole edes akun lämmitintä olemassa. Auton toimintasäde vähenee huomattavasti eli 150 kilometristä 60 kilometriin, toteaa Kallonen.
 Automyyjä Markku Juvonen on törmännyt samaan ongelmaan.
 – Lämmitysvastukset ovat piilossa, joten ostajan on vaikea hahmottaa niitä. Asiakkaat käyvät joskus kysymässä, minkä takia auto käyttää koko ajan polttomoottoria eikä kulje pelkällä sähköllä. Jos lämmitysvastuksia ei ole, vaaditaan, että auto on käynnissä, jotta auton sisätilat lämpeävät, kertoo Juvonen.
 Kaksi erilaista sähköauton tai ladattavan hybridin lataamiseen käytettävää johtoa. Minna Rosvall / Yle
 4. Ota selvää, sopivatko johdot ja latauslaitteet omiin tarpeisiisi
 Kamuxin Raision liikkeessä työskentelevä automyyjä Petteri Mäkeläinen näyttää monia eri johtoja, joita tulee autonlatauspisteestä. Ostaja ei välttämättä heti hahmota, miten monta johtoa hän tarvitsee.
 – Silloin tällöin johdot ovat hukassa. Asiakas on saattanut hankkia uuteen autoon vain toisen, esimerkiksi tavallisesta pistorasiasta tulevalla sähköllä toimivan johdon. Noin puolessa meillä myydyistä autoista ei löydy sellaista latausjohtoja, joita käytetään esimerkiksi kauppojen latauspisteissä, kertoo Mäkeläinen.
 Automyyjä Petteri Mäkeläinen Kamuxilta esittelee kahta erilaista latausjohdon päätä. Minna Rosvall / Yle
 Kari Kallonen tietää tapauksen, että autoilija huomasi puutteen heti autokaupoilta palattuaan. Auton lataamisen salat jäivät epäselviksi kaupanteon yhteydessä.
 – Jokaisessa sähköautossa pitää olla mukana vähintään yksi latausjohto ja latauslaite. Laitteen hinta noin 500 euroa, joten se kannattaa vaatia mukaan. Laitteen avulla onnistuu auton lataaminen kotona eli se muuntaa seinästä tulevan sähkön autoon sopivaksi. Joissakin autoissa tulee lisäksi mukana johto, joka tulee julkisiin latauspisteisiin esimerkiksi kauppojen seinissä oleviin. Se maksaa noin 200 euroa. Perusjohto pitää vaatia, sillä sen avulla autoa voi ladata kotona, neuvoo Kallonen.
 Sähköauton lataamiseen tavallisesta sähköpistokkeesta tarvitaan välikappale, jotta sähköauton lataus onnistuu.  Minna Rosvall / Yle
 5. Tarkista auton toimintasäde
 Delta-auton automyyjä Markku Juvonen neuvoo pohtimaan auton toimintasäteen riittävyyttä omaan tarpeeseen. Keskimäärin suomalainen ajaa 50 kilometriä päivässä.
 – Sähköautoilla yleisin toimintasäde on noin 200 kilometriä. Toki pitempiäkin säteitä löytyy. Uusissa autoissa säteet ovat 400 kilometriä, joka riittää monelle kuluttajalle. Jos työpaikalla on latausmahdollisuus, autoa ei välttämättä tarvitse ladata kotona koskaan, kertoo Juvonen.
 6. Selvitä latauspaikkojen sijainti
 Auton lataaminen on asia, jota moni sähköautoista kiinnostunut miettii. Esimerkiksi  Sähköautoilijat-yhdistyksen ylläpitämästä kartasta  latauspisteitä voi tutkia helposti.
 Ladattavalla hybridillä ajava Toni Stenström pohti ennen auton ostoa latauspaikkojen määrää.
 –Mietin, miten lataaminen tapahtuu ja missä omalla paikkakunnalla. Onko ehkä kotona mahdollista ladata akkua ja mitä kotiin hankittu latauslaite maksaa.
 – Valitsen kaupat osittain sen mukaan, missä pystyn lataamaan. Pystyn lataamaan autoa myös kotona yön yli, joten ajan kaupunkiajot sähköllä, bensaa käytän maantiellä ja pidemmillä välimatkoilla, kertoo Stenström.
 Ladattavan hybridin lataus käynnissä kaupan pihan latauspisteessä. Minna Rosvall / Yle
 Lue lisää:
 Analyysi: Pitääkö sähköautolla päästä 600 kilometriä yhdellä latauksella? Jos pitää, sähköauton ympäristöystävällisyyden voi unohtaa
 "Onko tätä pakko käyttää" – Sonja Heikkilä kehittää uusia palveluista, mutta ei pakota autoilijoita niihin
 Uusi auto on ympäristöteko, mutta mitä pellin alle, sähköä, kaasua vai vetyä?

Käytetyt sähköautot napataan autoliikkeistä hetkessä – katso asiantuntijoiden vinkit auton ostoon


Summary: Lääkkeiden saatavuushäiriöt ovat kasvaneet rajusti. Lääkepula pitkittää asiointia apteekissa ja hankaloittaa vanhusten hoitoa.

Lääkealan turvallisuus- ja kehittämiskeskus

Apteekin hylly ammottaa tyhjyttään tutusta itsehoitolääkkeestä tai lomamatkalle ei yllättäen löydykään omaa reseptilääkettä?
 Tilanne on yhä tutumpi suomalaisille, koska lääkkeiden saatavuushäiriöt ovat kasvaneet hälyttävästi kymmenen viime vuoden aikana.
 Kun vielä vuonna 2010 lääkealan valvoja Fimea sai lääkeyhtiöiltä 67  saatavuushäiriöilmoitusta , viime vuonna ilmoituksia kirjattiin jo yli 1 200. Tämä tarkoittaa, että lääkkeiden toimitusongelmat ovat 18-kertaistuneet vuosikymmenen alusta.
 Kiivas kasvutahti tulee jatkumaan tänäkin vuonna, arvioi johtaja  Johanna Nystedt  Fimeasta. Heinäkuun puoleen väliin mennessä Fimealle on tehty jo noin 900 häiriöilmoitusta toimitusongelmista.
 – Jos se näin jatkuu, määrä ylittyy viime vuoteen verrattuna. Esimerkiksi vuoteen 2012 verrattuna ilmoitusten määrä on jopa 13-kertainen, Nystedt kertoo.
 Lääkkeen myyntiluvan haltijalla on velvollisuus huolehtia lääkkeen saatavuudesta myynnin aloittamisen jälkeen.  Yritysten tulee ilmoittaa saatavuushäiriöstä Fimeaan, jos lääkkeen jakelussa on odotettavissa lyhytkin katkos. Kerttu Kamula / Yle
 Tänä vuonna toimitushäiriöitä on ollut erityisesti verenpaine- ja mielialalääkkeissä sekä e-pillereissä ja antibiooteissa. Lisäksi monet tutut allergia-, kipu- ja kuumelääkkeet sekä hiivatulehduslääkkeet ovat loppuneet apteekeista.
 Vaikka saatavuushäiriöiden kasvuluvut näyttävät maallikon silmään suurilta, Nystedt ei pidä tilannetta dramaattisena.
 Hän muistuttaa, että Suomen Apteekkariliiton mukaan 98 prosenttia lääkemääräyksistä pystytään toimittamaan asiakkaalle heti, ja lopuillekin löytyy yleensä korvaava tuote.
 Useille lääkkeille on olemassa rinnakkaisvalmisteita, joilla lääke pystytään korvaamaan. Aina korvaavaa lääkettä ei ole tai rinnakkaislääke ei ole yhtä tehokas tai sovi muuten potilaalle.
 Nystedtin mukaan potilasturvallisuus ei kuitenkaan ole vaarantunut lääkkeiden saatavuusongelmien takia.
 Johtaja Johanna Nystedt Fimeasta huomauttaa, että lääkkeiden saatavuus on Suomessa hyvällä tolalla häiriöiden kasvusta huolimatta. Mikko Koski / Yle
 Hän ohjeistaa suomalaisia vilkaisemaan reseptejään erityisesti ennen loma-aikoja.
 – Jos huomaa, että lääkemääräys on vanhentumassa, pitää mennä ajoissa lääkärille ja apteekkiin hakemaan lääkettä. Jos menee riittävän ajoissa, poikkeustilanteetkin saadaan helpommin selvitettyä, Nystedt sanoo.
 Lääkepula aiheuttaa tuntuvasti lisätyötä
 Tietyn lääkkeen loppuminen aiheuttaa apteekin työntekijöille ja asiakkaille aina ylimääräistä selvittelyä ja puhelinrumbaa. Reseptien muutos työllistää lisäksi kiireisiä lääkäreitä.
 Lääkkeiden saatavuusongelmista koituu lisätyötä myös jo valmiiksi kuormittuneessa kuntien kotihoidossa.
 Vantaan kaupungin kotihoidossa työskentelevä lähihoitaja  Nicole Fagerberg  joutui viime viikolla selvittämään asiakkaansa lääkitystä. Kävi ilmi, että vanhuksen käyttämä diabeteslääke oli loppunut kokonaan apteekista ja varastosta.
 Yleensä sopimusapteekki toimittaa kotihoidon asiakkaiden lääkkeet valmiissa annosjakelupusseissa ja varoittaa kotihoitoa lääkkeen toimitusongelmista hyvissä ajoin. Nyt oli kyse uudesta asiakkaasta, jolla oli irtolääkkeitä.
 – Hän jäi valitettavasti ilman lääkettä, ja joutui odottamaan muutaman päivän, että sitä saatiin apteekkiin ja apteekki toimitti sen meille, Fagerberg kertoo.
 Lähihoitaja Nicole Fagerberg päivittää puhelimella asiakkaan tiedot Vantaan kotihoidon järjestelmään. Laura Hyyti / Yle
 Lääkkeen loppuminen aiheutti aika lailla ylimääräistä työtä.
 Ensin Fagerbergin piti selvittää, voiko vanhus olla ilman lääkettä vai pitääkö konsultoida lääkäriä korvaavasta lääkkeestä. Lääkkeen loppumisesta pitää tehdä myös terveydenhuollon HaiPro-järjestestelmään potilasturvallisuusilmoitus. Kaikki muutokset tulee vielä kirjata asiakkaan tietoihin kotihoidon järjestelmään.
 – Sitten tuli vielä lisäkäynti. Kun lääke oli saatavilla, menimme uudestaan asiakkaan luokse ja jaoimme puuttuvan lääkkeen dosettiin. Tämä kaikki teetti aika paljon lisätyötä, Fagerberg sanoo.
 Kyseinen asiakas pystyi Fagerbergin mukaan odottamaan lääkettä muutaman päivän turvallisesti, koska hänellä oli diabetekseen myös muita lääkkeitä ja kotihoitaja mittasi hänen verensokerinsa useita kertoja päivässä.
 – Kyllähän se on aina sellaista eettistä kamppailua, onko se oikein. Mitä lääkkeen loppumisesta tulee asiakkaalle? Tällä kertaa ei tullut suurempia haittavaikutuksia. Olisihan se kuitenkin hyvä, että lääke on joka päivä saatavilla, kun hän sen tarvitsee, Fagerberg toteaa.
 Pahimmillaan lääkkeen loppuminen tai korvaavan lääkkeen sopimattomuus voi johtaa siihen, että vanhus päätyy terveydenhuollon päivystykseen.
 Nicole Fagerberg jakaa lääkkeet kotihoidon asiakkaan dosettiin. Laura Hyyti / Yle
 Tuotanto-ongelmat suurin syy lääkepulaan
 Lääkkeiden saatavuusongelmiin on useita syitä.
 Lääketeollisuus on kansainvälistä bisnestä, jossa on pitkät tuotantoketjut ja paljon alihankkijoita. Tiettyä lääkettä voi valmistaa vain muutama tehdas, joten tuotanto-ongelmat heijastuvat nopeasti koko maailmaan.
 – Lääkkeisiin tarvitaan hyvin monenlaisia raaka-aineita ja usein jotain raaka-ainetta ei saa tai sitä valmistetaan keskitetysti isoissa lääketehtaissa. Jos siellä tapahtuu esimerkiksi räjähdys tai tulipalo, sitten se on kaikilta loppu, Johanna Nystedt kertoo.
 Suomi on pieni markkina-alue, joten suuremmat maat ajavat ohi jakelussa, jos lääkkeestä on pulaa. Kotimaisilla lääkeyhtiöillä ja apteekeilla on myös kustannussyistä pienet varastot.
 Lisäksi lääkkeen kysyntäpiikit esimerkiksi keväisin vaikkapa allergialääkkeillä aiheuttavat lääkepulaa.
 Erilaisia lääkevalmisteita tulee markkinoille koko ajan lisää, mikä voi Nystedtin mukaan näkyä myös häiriöilmoitusten määrässä. Lisäksi myyntiluvan haltijat ilmoittavat saatavuushäiriöistä nykyään aktiivisesti.
 Suurimmat syyt lääkkeiden toimitushäiriöihin ovat raaka-ainepula ja muut tuotanto-ongelmat. Kuvituskuvaa lääketukusta. Oriola-KD
 Auttavatko yhteisostot ja valmiusvarastojen kasvattaminen?
 Lääkkeiden saatavuusongelmien ratkaisuksi on ehdotettu lääkkeiden yhteispohjoismaisia hankintoja ja nykyisten lääkevarmuusvarastojen kasvattamista.
 Hallitus on uudistamassa lääkehuoltoa. Ensimmäisten hoidettavien asioiden listalla ovat juuri lääkkeiden saatavuusongelmat, kertoo lääkeasioista vastaava sosiaali- ja terveysministeri  Aino-Kaisa Pekonen  (vas.).
 – Tämä on iso ongelma ja tietysti yksittäiselle ihmiselle tosi ikävä tilanne. Haluamme puuttua tähän ongelmaan myös kansallisesti, Pekonen sanoo.
 Pekonen on valmis miettimään yhteistyötä hankinnoissa muiden Pohjoismaiden kanssa. Virkamiehet pohtivat myös parhaillaan, pitäisikö lääkkeiden valmiusvarastointia kasvattaa, nyt kun yhä useampi aivan tavallinen lääke on ilmestynyt häiriölistalle.
 Paljon käytettyjen reseptilääkkeiden lisäksi myös monet itsehoitolääkkeet ovat loppuneet apteekeista. Mikko Koski / Yle
 Fimean Johanna Nystedt huomauttaa, etteivät Pohjoismaiden yhteiset ostot auta ongelman juurisyihin eli tuotanto-ongelmiin.
 – Ostojen keskittämisestä ja tiiviimmästä yhteistyöstä on hyötyä silloin, kun joku lääke on hetkellisesti loppu ja sitä aletaan valmistaa ja kaikki EU-maat odottavat lääkettä. Pohjoismainen yhteistyö voisi auttaa myös siihen, ettei jokaiseen maahan tarvita omalla kielellä olevaa pakkausta, Nystedt sanoo.
 Pekosen mukaan Suomi aikoo nostaa asian esille EU-puheenjohtajuuskaudellaan, koska lääkkeiden toimitushäiriöt ovat ongelma sekä Euroopan että koko maailman tasolla.
 Lue myös:
 Moni suosittu e-pilleri loppu apteekeista – ihmisiä neuvotaan hakemaan korvaavia reseptejä
 Suosittu migreenilääke teki paluun apteekkeihin – hinta moninkertaistui

Kotihoidon hoitajan puhelinrumba käy kuumana, kun lääke on loppu – Hallitus miettii lääkkeiden valmiusvarastojen kasvattamista


Summary: Kerrostaloasunto paloi asuinkelvottomaan kuntoon Vantaan Pähkinärinteessä keskiviikon vastaisena yönä. Päivystävä palomestari kertoi varhain keskiviikkona, että kukaan ei loukkaantunut palossa ainakaan vakavasti.

Harvinaisen raju asuntopalo ajoi kymmeniä ihmisiä ulos kerrostalosta Vantaan Pähkinärinteessä. Kerrostaloasunto paloi asuinkelvottomaan kuntoon. Päivystävä palomestari kertoi varhain keskiviikkona, että kukaan ei loukkaantunut ainakaan vakavasti.
 Asunnossa oli palon syttyessä yksi ihminen, joka pääsi omin avuin ulos.
 Keski-Uudenmaan pelastuslaitoksen mukaan 4. kerroksen asukas oli havahtunut paukahdukseen ja poistunut asunnosta lemmikkinsä kanssa.
 Kymmenet ihmiset poistuivat muista asunnoista itse. Lisäksi pelastuslaitos evakuoi kuusi ihmistä kahdesta asunnosta. Savua oli runsaasti.
 Päivystävä palomestari  Ari Koivu  kuvasi paloa erittäin rajuksi. Esimerkiksi asunnon olohuoneen ikkunat räjähtivät rikki.
 – Harvoin pääsee taajama-alueella kerrostalopalo kehittymään noin voimakkaaksi, Koivu sanoi.
 Viisikerroksisen kerrostalon yhdessä rapussa on parisenkymmentä huoneistoa. Hälytys palosta tuli hieman ennen puolta yötä.
 Evakuoidut asukkaat pääsivät palamaan asuntoihinsa. Palon syttymissyy ei ole vielä tiedossa.

Raju asuntopalo ajoi kymmeniä ihmisiä ulos kerrostalosta Vantaalla


Summary:
Päiväkoti on kiinni  asuinkerrostalossa ja tämän vuoksi savua on kulkeutunut kerrostalon asuntoihin. Asuntoja evakuoidaan,
henkilövahinkoja ei ole tiedossa, kertoo Pirkanmaan pelastuslaitos.

Tampereella Hämeenpuisto 2:ssa on syttynyt tulipalo päiväkodin kattorakenteissa. Päiväkoti on kiinni asuinkerrostalossa ja tämän vuoksi savua on kulkeutunut kerrostalon asuntoihin. Pelastuslaitos evakuoi asukkaita, henkilövahinkoja ei ole tiedossa. Sammutustöissä on kaikkiaan kymmenkunta yksikköä.
 Pelastuslaitos sai hälytyksen palosta noin klo 2.30 varhain keskiviikkoaamuna.
 Päivitämme uutista.

Tampereella päiväkodin kattorakenteet syttyivät palamaan - naapuritalon asukkaita evakuoitu


Summary: Ranskan ulkoministeri keskusteli Iranin edustajien kanssa Pariisissa länsimaiden ja Iranin välisestä jännittyneestä tilanteesta.

Ranskan ulkoministeri  Jean-Yves Le Drian  neuvotteli tiistaina Pariisissa Iranin presidentin erikoislähettilään kanssa ja kehotti maata noudattamaan kansainvälistä ydinsopimusta. Ranskan ulkoministeriön mukaan Iranin pitäisi ottaa siten "välttämättömiä askelia", jotta kiristynyt tilanne Persianlahdella saadaan rauhoittumaan, kertoo uutistoimisto Reuters.
 Le Drian kertoi Ranskan parlamentille, että hän oli tavannut myös Iranin varaulkomisteri  Abbas Araghchin , jolla Iranin median mukaan oli tarkemmin määrittelemätön viesti presidentti  Hassan Ruhanilta  Ranskan presidentti  Emmanuel Macronille , kertoi AFP.
 Araghchi oli Iranin pääneuvottelijoita kun Iranin ydinsopimusta tehtiin vuonna 2015. Sinä sovittiin Iraniin kohdistuvien talouspakotteiden purkamisesta ja Iranin pidättäymisestä ydinaseen valmistamisesta.
 Ranska on pyrkinyt aktiivisesti etsimään diplomaattista ratkaisua kiristyneeseen kansainväliseen tilanteeseen. Esimerkiksi Macronin ulkopoliittinen neuvonantaja  Emmanuel Bonne  on vieraillut kahdesti Teheranissa.
 Viime perjantaina Iranin vallankumouskaarti otti haltuunsa Britannian lipun alla seilanneen Stena Impero -säiliöaluksen ja sen miehistön Hormuzinsalmessa.
 Britannian ulkoministeri  Jeremy Hunt  ilmoitti maanantaina, että Britannia vastaa Iranin toimiin Hormuzinsalmessa lähettämällä alueelle lisää sota-aluksia. Lisäksi Hunt kertoi Britannian kokoavan eurooppalaista laivasto-osastoa, jonka tehtävänä on suojella eurooppalaisia kauppa-aluksia alueella.

Ranska pyrkii parantamaan Iranin ja lännen kiristyneitä välejä aktiivisella diplomatialla


Lähes 50 000 ihmistä oli tiistaina kuuntelemassa maailman suosituinta miesartistia  Ed Sheerania  Malmin lentokentällä Helsingissä.
 Helsingin poliisin mukaan tapahtuma sujui rauhallisesti, eikä poliisille aiheutunut juuri lainkaan tehtäviä.
 – Purkuvaiheessa länsipuolen poistumisreitti ruuhkautui ja autoliikenne joutui odottamaan jonkin aikaa, että jalankulkijat saatiin alta pois, mutta muuten tämä on sujunut oikein hyvin, komisario  Harri Kopra  kertoo.
 Helsingin poliisilla oli paikalla oma tilanneorganisaatio valvomassa konsertin ja liikenteen turvallisuutta. Vastaava operaatio on tiedossa myös keskiviikkona, kun Ed Sheeran esiintyy Malmilla uudemman kerran.
 – Toivotaan, että huomenna on yhtä rauhallista kuin tänään, Kopra sanoo.
 VR, Helsingin seudun liikenne (HSL) ja Väylävirasto olivat varautuneet Sheeranin konserttiin ylimääräisellä henkilökunnalla ja liikenteen lisävuoroilla. Junissa oli tavallista enemmän konduktöörejä ja junat olivat tavallista pidempiä.
 – Malmin asemalle oli palkattu järjestyksenvalvojia ohjaamaan laiturilla olevia matkustajia oikeaan suuntaan, HSL:n viestinnän päivystäjä  Joona Packalen  kertoo.
 Packalenin mukaan liikenne sujui hyvin, eikä HSL:n viestinnän tietoon tullut suurempia ongelmia.
 Lue aiheesta lisää:
 Ed Sheeran sekoittaa Malmin lentokentän lähialueen liikenteen – poliisi pyytää välttämään ylimääräistä liikennettä alueella tänään sekä huomenna
 Ed Sheeran esiintyy ensi kertaa Suomessa – tunnelma korkealla Malmilla, konsertti aikaistui lämmittelijä Zara Larssonin peruttua keikkansa
 Ed Sheeran on maailman suosituin miesartisti, naapurinpoika ja taktikoiva bisnesmies

Ed Sheeranin konsertti sujui ilman suurempia häiriöitä – Helsingin poliisi ja HSL olivat varautuneet tapahtumaan ennalta


Summary: Yhdysvaltojen presidentti Donald Trump perustelee mahdollisia autotulleja kansallisella turvallisuudella –  komissaari Cecilia Malmströmin mielestä ajatus on järjetön.

Euroopan unioni on valmis asettamaan Yhdysvalloille ylimääräisiä tuontitulleja, jotka koskisivat 35 miljardin euron suuruista tavaraerää, kertoi unionin kauppakomissaari  Cecilia Malmström  tiistaina.
 Tuontitullit olisivat vastaisku Yhdysvaltojen suunnittelemille eurooppalaisiin autoihin kohdistuville tuontitulleille. Yhdysvaltain presidentti  Donald Trump  on harkinnut asettavansa tuontitulleja, joita hän perustelee kansallisella turvallisuudella.
 Malmströmin mukaan on ollut tervetullutta, ettei Yhdysvallat ole vielä asettanut autotulleja. Mutta ajatus siitä, että eurooppalaiset autot olisivat turvallisuusuhka, on hänen mukaansa järjenvastainen.
 Jos Trump päättää asettaa tuontitulleja, on EU:lla vastatullit valmisteltuna. Malmström kuitenkin toivoo, ettei niihin jouduta turvautumaan.
 Komissaarin Brysselissä antama lausunto suunnitelluista vastatulleista oli muistutus siitä, että atlantinväliset jännitteet ovat edelleen korkealla, vaikka Trumpin kauppasota Kiinan kanssa on kerännyt valtaosan kansainvälisestä huomiosta.
 Malmströmin mukaan suunnitelmat Euroopan ja Yhdysvaltojen väliselle rajoitetulle kauppasopimukselle ovat jumiutuneet.
 Autotullit vaikuttaisivat myös Suomeen
 EU-komission väistyvä puheenjohtaja  Jean-Claude Juncker  tapasi Trumpin viime kesänä Washingtonissa tarkoituksenaan liennyttää orastavaa kauppasotaa.
 Neuvotteluiden tuloksena kauppasodan kierre onnistuttiin jossain määrin välttämään. Yhdysvallat kuitenkin asetti EU:lle teräs- ja alumiinitulleja, joihin EU vastasi omilla vastatulleillaan.
 Aselevon ytimessä oli rajoitetun kauppasopimuksen neuvotteleminen, mutta Malmströmin mukaan Yhdysvallat oli haluton jatkamaan keskusteluja.
 Malmströmin mukaan Yhdysvallat ei ole valmis aloittamaan keskusteluja, jos maatalous ei ole niissä mukana. Tämä on komissaarin mukaan kuitenkin raja, jota ei voida ylittää.
 Autotullien korotus vaikuttaisi myös Suomeen, sillä Uudenkaupungin autotehtaan rakentamista Mersuista suurin osa viedään Yhdysvaltoihin

EU uhkaa Yhdysvaltoja 35 miljardin vastatulleilla, jos se asettaa tuontitulleja euroautoille


Summary: Hoidoista aiheutuvista kuluista vastaavat ruotsalaiset.

Ruotsalaisia syöpäpotilaita tuodaan hoitoon Suomeen. Uusien sädehoitolaitteiden käyttöönoton viivästyminen on johtanut siihen, että Tukholman alueella ei nyt pystytä antamaan kaikkia suunniteltuja hoitoja ajoissa,  kertoo Dagens Nyheter .
 Laitteet oli alkuperäisen suunnitelman mukaan määrä ottaa käyttöön tämän vuoden kuuden ensimmäisen kuukauden aikana. Laitetoimituksen uusitun kilpailutuksen vuoksi asennukset ovat kuitenkin viivästyneet.
 Terveydenhuoltoviranomaiset arvioivat, että potilaita tuodaan hoidettaviksi Suomeen ainakin parin kuukauden ajan.
 Tällä viikolla useille potilaille tarjotaan mahdollisuutta matkustaa Suomeen. Tarjouksia esitetään varsinkin rintasyöpää sairastaville. Suomeen lähteminen on vapaaehtoista.
 Ruotsi maksaa kolmen viikon hoitojaksoille Suomeen tulevien potilaiden hoidot, matkat ja asumisen.
 Asiasta uutisoi Ruotsissa ensimmäisenä  Mitt i Stockholm .

Syöpäpotilaita tuodaan Ruotsista Suomeen – Tukholman uusia sädehoitolaitteita ei ole saatu käyttöön


Summary: Etelä-Korean mukaan kyseessä oli ensimmäinen kerta, kun Venäjän asevoimien kone loukkasi Etelä-Korean ilmatilaa.

Venäläinen sotilaskone loukkasi kahdesti Etelä-Korean ilmatilaa tiistaina, sanoo Etelä-Korean puolustusministeriö.
 Etelä-Korean armeijan mukaan sen hävittäjät vastasivat rajaloukkauksiin ampumalla satoja varoituslaukauksia. Venäjä kiistää ilmatilaloukkauksen ja varoituslaukaukset.
 Kyseessä on ensimmäinen kerta, kun Venäjän asevoimien kone loukkasi Etelä-Korean ilmatilaa, Etelä-Korean puolustusministeriön edustaja sanoi.
 Ilmatilaloukkaukset tapahtuivat aamulla Japanin ja Etelä-Korean välissä sijaitsevan Dokdon saaren yllä. Ne kestivät muutamia minuutteja.
 Japani ja Etelä-Korea vaativat molemmat saarta itselleen, mutta Venäjällä ei ole ollut kiistassa roolia.
 Etelä-Korean armeijan mukaan maan ilmatilaa loukkasi venäläinen A-50 -kaukotiedustelu- ja tutkavalvontalentokone. Venäjän puolustusministeriö ei mainitse konetyyppiä lausunnossaan lainkaan.
 Venäjä: "Suunniteltu meriharjoitus"
 Ennen A-50 -konetta kaksi venäläistä Tupolev Tu-95 -pommikonetta ja kaksi kiinalaista H-6-pommikonetta lensi yhdessä Etelä-Korean ilmapuolustuksen tunnistusvyöhykkeellä, maan puolustusministeriö sanoi.
 Venäjän ulkoministeriön mukaan kaksi Tu-95-pommikonetta suoritti suunniteltua harjoitusta kansainvälisellä merialueella.
 Venäjä syyttää eteläkorealaisia lentäjiä holtittomuudesta. Venäjän puolustusministeriön näkemys on, että eteläkorealaiset F-16-hävittäjien pilotit tulivat venäläisten pommikoneiden reitille eivätkä viestineet niiden lentäjien kanssa.
 Kiinan ulkoministeriö pitää Etelä-Korean ilmapuolustuksen tunnistusvyöhykettä alueena, jolla muiden valtioiden koneet saavat lentää.
 Etelä-Korea kutsui Venäjän ja Kiinan sotilasasiamiehet puhutteluun tapauksen takia.
 Myös Japanin ulkoministeri otti tapaukseen kantaa arvostelemalla Etelä-Korean toimintaa. Japanin mukaan Dokdo (japaniksi Takeshima) kuuluu Japanille. Siksi Japanin olisi pitänyt puuttua ilmatilaloukkaukseen, ei Etelä-Korean.
 Japani sanoi lähettäneensä myös omien itsepuolustusjoukkojensa lentokoneita paikalle loukkauksen jälkeen.
 Lisää aiheesta:
 2012:  Japani raivostui Etelä-Korean presidentin vierailusta kiistellyille saarille

Etelä-Korea sanoo Venäjän loukanneen sen ilmatilaa – ampui satoja varoituslaukauksia venäläiskonetta kohti


Summary: Poliisi arvioi kuulustelujen vievän vielä viikkoja. Rekan kuljettajaa on kuulusteltu kahdesti.

Poliisi on edistynyt Luumäellä sunnuntain vastaisena yönä  tapahtuneen kuolonkolarin  tutkinnassa. Kymenlaaksolaiset mies ja nainen menehtyivät jäätyään rekan alle valtatie 6:lla Jurvalan kohdalla.
 Poliisin mukaan on selvää, että onnettomuudessa menehtyneet olivat seisseet onnettomuushetkellä ajoradalla. Poliisi epäilee, että henkilöt olivat poistuneet autosta selvittelemään jotakin erimielisyyttä.
 Tutkinnanjohtaja, rikoskomisario  Saku Tielinen  arvioi tapaukseen liittyvien kuulustelujen vievän vielä viikkoja. Asianosaisten lisäksi kuullaan paikalle myöhemmin tulleita henkilöitä.
 Rekan venäläinen kuljettaja on kertonut poliisille kuulusteluissa, että hän ei nähnyt ihmisiä pimeällä tiellä, eikä ehtinyt väistää tai jarruttaa tilanteessa.
 Tielisen mukaan kuskin mahdollisuuksia havaita autoa tai ihmisiä kolaripaikalla saatetaan vielä selvittää jonkinlaisella rekonstruktiolla myöhemmin.
 Kuskia epäillään edelleen liikenneturvallisuuden vaarantamisesta, kahdesta kuolemantuottamuksesta ja vammantuottamuksesta. Alkoholilla ei epäillä olevan osuutta asiaan.
 Osittain ajoradalle pysäköidyn auton ulkopuolella oli myös kolmas henkilö, joka loukkaantui onnettomuudessa lievästi. Auton kuljettaja ei loukkaantunut.

Poliisi: Luumäen kolarissa kuolleet seisoivat ajoradalla – rekan kuljettaja ei omien sanojensa mukaan nähnyt uhreja


Summary: Työministeri Timo Harakka (sd.) nimesi hallituksen ensitoimia tulevalle syksylle tiistaina pidetyssä tilaisuudessa.

Työministeri  Timo Harakka  (sd.) esitteli hallituksen tulevia toimia työllisyysasteen nostamiseksi tiistaina Helsingissä pidetyssä tiedotustilaisuudessa.
 Hallituksen tavoite on nostaa työllisyysaste 75 prosenttiin. Se merkitsee 60 000 uuden työpaikan löytämistä. Hiipuvan talouskasvun oloissa tavoite on vaikea.
 Työministeri tarjosi tilaisuudessa porkkanaa kepin sijasta: Työvoimatoimistojen toimintaa tehostetaan lisärahoituksella ja työperäistä maahanmuuttoa pyritään lisäämään. Työvoimapalvelujen piiriin halutaan niin nuoret, maahanmuuttajat kuin esimerkiksi osatyökykyisetkin.
 Tulevan syksyn ensitoimiksi Harakka linjaa muun muassa palkkatuen ehtojen yksinkertaistamisen. Hän korostaa myös kuntien ja kaupunkien roolia työllisyyden parantamisessa.
 – Nyt ollaan tilanteessa, jossa voidaan katsoa, miten parhaiten onnistuneet kuntakokeilut voitaisiin monistaa ja miten niistä saataisiin pysyvä järjestelmä tämän hallituskauden aikana.
 Yhdeksi tärkeäksi työllisyysasteen nostajaksi työministeri nimesi myös oppivelvollisuuden laajentamisen, joskin sen vaikutukset eivät näy vielä kuluvalla hallituskaudella.
 – Oppivelvollisuuden laajentamisen vaikutus on kuitenkin pidemmällä tähtäimellä kiistaton, Harakka linjasi.
 Työllisyysasteen trendi  oli kesäkuussa 72,5 prosenttia, kun taas kausi- ja satunnaisvaihtelusta puhdistettu työttömyysasteen trendi oli 6,5 prosenttia.
 Ministerityöryhmä kokoontuu perjantaina
 Työ- ja elinkeinotoimistoissa oli menneen kesäkuun lopussa yhteensä 254 200 työtöntä työnhakijaa, mikä on 18 600 vähemmän kuin vuotta aikaisemmin.
 Työministeri Harakka ei ottanut tiedotustilaisuudessa kantaa siihen, kuinka paljon työpaikkoja on tarkoitus saada aikaiseksi nyt esitetyillä toimilla.
 Tämä asettaa suuremmat paineet kolmikantavalmistelulle, jossa hallituksen kanssa neuvottelevat työmarkkinajärjestöt.
 Tällä hallituskaudella työllisyysasioiden johdosta vastaa heinäkuussa nimitetty ministerityöryhmä, joka kokoontuu ensimmäistä kertaa tulevana perjantaina.
 Yksityiskohtiin keskittyviin alatyöryhmiin kutsutaan edustajia  työmarkkinajärjestöistä , jotka saavat pyynnön valita neuvotteluihin omat edustajansa ensi viikon tietämillä.
 Työllisyysaste on seurattu luku, sillä sitä on pidetty hallituksen työllisyystoimien onnistumisen keskeisenä mittarina. Edellinen hallitus saavutti tavoitteensa 72 prosentin työllisyysasteesta.
 Asian perkaaminen jatkuu ensi kuussa.
 – Elokuussa olisi tarkoitus saada ensimmäisiä alustavia näkemyksiä tulevaa budjettiriiheä varten, Harakka kommentoi.
 Lue lisää:
 Työttömyysetuuden porrastuksesta nopea korjausliike vihattuun aktiivimalliin? Rahaa ensin enemmän, lopussa vähemmän – Työtön: "Tosi epäreilua. Ei ole oma syy, jos ei saa töitä"
 Hallitus panee järjestöt nostamaan työllisyyttä: Aikataulu "erittäin kunnianhimoinen"

Työministeri avasi hallituksen työllistämissuunnitelmia – ministerillä vahva usko koulutuksen voimaan, työperäistä maahanmuuttoa halutaan lisätä


Summary: Johnson ajaa Britannian eroa EU:sta lokakuun loppuun mennessä, tarvittaessa ilman erosopimusta.

Britannian konservatiivipuolueen jäsenet ovat odotetusti valinneet kirjeäänestyksessä uudeksi johtajakseen  Boris Johnsonin .
 Reilut 92 000 puolueen jäsentä äänesti Johnsonin valinnan puolesta ja lähes 47 000 vastaehdokasta, ulkoministeri  Jeremy Huntia.
 Johnson nimitetään pääministeriksi virallisesti keskiviikkona sen jälkeen, kun väistyvä pääministeri  Theresa May  on esittänyt eronpyyntönsä kuningatar  Elisabeth II :lle.
 Seuraamme täällä reaktioita Johnsonin valintaan hetki hetkeltä.
 Seuraavaksi Johnson alkaa muodostaa uutta hallitusta, eikä tehtävä ole aivan helppo.  Useat ministerit ovat jo ilmoittaneet  eroavansa tehtävistään Johnsonin valinnan jälkeen: valtiovarainministeri  Philip Hammond,  oikeusministeri  David Gauke  ja kehitysyhteistyöministeri  Rory Stewart.  Viimeisimpänä erostaan ilmoitti apulaisopetusministeri  Anne Milton.
 Täältä voit lukea lisää siitä, millainen mies Boris Johnson on.
 Johnson on sanonut vievänsä läpi Britannian EU-eron lokakuun loppuun mennessä – tarvittaessa ilman erosopimusta. Tämä ei osalle Mayn hallituksen ministereistä käy.
 EU:lle Johnsonin valinta aiheuttaakin lisää harmaita hiuksia ja todennäköisesti pohdintaa uuden brexit-lykkäyksen mahdollisuudesta. EU-diplomaattilähteistä  tätä väläytettiin  jo viime viikolla.
 EU-komission ensimmäinen varapuheenjohtaja  Frans Timmermans  sanoi ennen valintaa, että EU pitää kiinni Britannian kanssa neuvotellusta erosopimuksesta.
 Lisää aiheesta:
 Konservatiivit toivovat Boris Johnsonista maan yhdistäjää – pääministerikisan ennakkosuosikki voi kuitenkin syventää Britannian kahtiajakoa
 Boris Johnson on arvaamaton hölösuu – ja se voi kääntyä hänen edukseen brexit-kaaoksessa
 Britanniassa kuohuu tällä viikolla – uuden pääministerin nimi vahvistuu keskiviikkona

Boris Johnsonista Britannian konservatiivien uusi johtaja ja pääministeri – seurauksena ministerieroja ja brexit-epävarmuutta


Summary: Pensasmarjasadosta on odotettavissa kohtuullisen hyvä sato.

Pulleat marjat painavat herukkapensaan oksia ja vadelmapusikosta pilkistää punaista. Kesän puutarhamarjakausi on parhaimmillaan.
 Avomaan vadelman pääsatokausi on meneillään: herukat kypsyvät heinäkuun lopussa ja mansikoiden poimintakausi on juuri siirtynyt eteläisestä Suomesta pohjoiseen. Tällä hetkellä Oulun mansikoiden pääsatoa poimitaan Oulun korkeudella.
 Kesän puutarhamarjasadosta on tulossa kohtuullisen hyvä. Hedelmän- ja Marjanviljelijäin liiton mukaan pensasmarjat kuten vadelma ja pensasmustikka talvehtivat viime talven ilman suuria vaurioita ja kesän kukinta oli onnistunut.
 Vaihtelevat lämpötilat tuovat marjaan makua
 Kuluvan kesän vaihtelevat lämpötilat ovat syventäneet puutarhamarjojen makua, sanoo erityisasiantuntija  Tuija Tanska  Hedelmän- ja marjanviljelijäin liitosta.
 – Kun yölämpötilat ovat alhaisia ja päivälämpötilat korkeita, sellaisissa oloissa marjoihin syntyy yleensä hyvää makua.
 Kasvi haihduttaa lämpimällä säällä paljon nestettä ja joutuu ottamaan juurillaan runsaasti vettä ja sen mukana ravinteita. Samalla marjaan syntyy aromiaineita.
 – Meillähän on nyt ollut kylmempiäkin jaksoja tässä välissä, mutta ei se sinänsä sitä makua heikennä.
 Kohtuullinen tai hyvä puutarhamarjasato tulossa
 Loppukesästä kypsyvien herukoiden, vadelmien ja pensasmustikan sadosta on odotettavissa kohtuullisen runsas sato.
 – Mitään suurempia talvivaurioita pensasmarjoilla ei ole ollut. Niistä odotetaan hyvää tai vähintään kohtuullista satoa, kertoo Hedelmän- ja Marjanviljelijäin liiton erityisasiantuntija Tuija Tanska.
 Kuluva kesä on ollut lähes koko Suomessa viileä, mutta kylmät ilmat eivät ole heikentäneet puutarhamarjasatoa.
 – Koleus ei sinänsä haittaa, jos marjat kuitenkin ehtivät kypsymään.
 Mansikanpoiminta jakautuu useille kuukausille
 Kesän mansikkasato on niinikään kohtuullinen. Mansikan poiminta-alue on siirtynyt kohti maan pohjoisosia.
 – Nyt mansikan pääsatoa poimitaan Oulun korkeudella, sanoo erityisasiantuntija Tuija Tanska.
 Tänä vuonna maantieteelliset erot mansikkasadon kypsymisessä ovat erityisen suuria, koska alkukesällä Pohjois-Suomessa oli kylmä jakso, kun eteläisessä osassa maata hikoiltiin helteissä.
 – Pitkä jatkso on kaikille osapuolilla hyvä asia, että kaikki sato ei valtakunnassa tule samoille viikoille, vaan se jakaantuu useille kuukausille.

Puutarhamarjat ovat maustuneet harvinaisen aromikkaiksi – syynä kesän vaihtelevat lämpötilat


Suomalaiseen liikemieheen kytkeytyvässä laajassa huumevyyhdissä epäillään myös Helsingin poliisin poliisimiestä törkeästä dopingrikoksesta.
 Poliisimies vangittiin tammikuussa todennäköisin syin epäiltynä törkeästä dopingrikoksesta, ja hänet vapautettiin maaliskuussa. Asiasta kertoi ensimmäisenä STT, ja tutkinnanjohtaja, kihlakunnansyyttäjä  Tapio Mäkinen  vahvistaa tiedon Ylelle.
 – Tapauksella on tietynlainen liittymä pääjuttuun, mutta sen tarkemmin en tässä kohtaa kommentoi, Mäkinen sanoo.
 Tapaus liittyy isoon huumevyyhtiin, jota poliisi on kuvannut Suomen oloihin poikkeukselliseksi. Maanantaina Helsingin käräjäoikeus  määräsi takavarikoitavaksi enintään neljän miljoonan euron edestä omaisuutta  liikemieheltä, jota epäillään törkeästä huumausaine- ja dopingrikoksesta.
 Lauantaina  vangittiin todennäköisin syin törkeästä huumausainerikoksesta epäiltynä mies , jonka oletetaan olevan moottoripyöräkerho Helvetin enkelien johtaja Suomessa.
 – Puhutaan erittäin vaaralliseksi huumausaineeksi luokitellusta huumausaineesta. Laatua, määrää tai mitään muita yksityiskohtia en tutkinnallisista syistä ota esille, kokonaisuuden tutkinnanjohtaja, rikoskomisario  Kaarle Lehmus  sanoi lauantaina Ylelle.
 Perjantaina Helsingin käräjäoikeus vangitsi suomalaisen liikemiehen ja lisäksi yhden toisen henkilön törkeästä huumausainerikoksesta ja törkeästä dopingrikoksesta epäiltyinä. Epäillyt rikokset ovat tapahtuneet samalla aikavälillä kuin lauantaina vangitun miehen rikokset eli 1.1.2017–16.6.2019. Tutkinnanjohtaja Lehmus ei kuitenkaan ole vahvistanut, liittyvätkö tapaukset toisiinsa.
 Tämänhetkisen tiedon mukaan tammikuussa vangittua poliisimiestä ei epäillä lainkaan huumausaineisiin, vaan ainoastaan dopingaineisiin liittyvästä toiminnasta. Tutkinta alkoi vuodenvaihteessa.
 – Hän ei ole toiminut pääorganisaatiossa, vaan on ollut pienemmässä roolissa, kihlakunnansyyttäjä Mäkinen luonnehtii.
 Lue lisää:
 Tutkinnanjohtaja: "Ei jokapäiväistä näkkileipää" – Käräjäoikeus teki neljän miljoonan takavarikon epäiltyyn huumevyyhtiin liittyen
 Helvetin enkelien pomo vangittiin epäiltynä törkeästä huumausainerikoksesta – "Poikkeuksellinen kokonaisuus suomalaisessa rikoshistoriassa"

Uusi paljastus suomalaisliikemieheen liittyvässä huumejutussa: tapaukseen liittyy dopingrikoksesta epäilty poliisi


Brittiläisen muusikko  Ed Sheeranin  konsertit tänään sekä huomenna Malmin lentokentällä aiheuttava melkoisen kaaoksen lähialueilla.
 Helsingin poliisi kehoittaakin twitter-tilillään välttämään ylimääräistä liikennettä lentokentän alueella kello 14-01 välisenä aikana.
 Poliisi sanoo keikkojen vaikuttavan liikenteeseen erityisesti Kehä I:llä, Kehä III:lla, Lahdenväylällä ja Porvoonväylällä. Lisäkis Malmin lentokentän lähikaduista erityisesti Tattariharjuntie, Tullivuorentie, Teerisuontie ja Malminkaari saattavat ruuhkautua.
 Sheeranin tänään sekä huomenna järjestettäviin keikkoihin odotetaan yhteensä 100 000 katsojaa.
 Komisario  Harri Kopra  Helsingin poliisista ennakoi keikkojen sujuvan hyvin ja rauhallisesti. Ylimääräisiä poliiseja ei ole hänen mukaansa resurssoitu keikkoja varten.
 – Oletusarvoltaan ja yleisöprofiililtaan tämä on siisti tapahtuma, eikä järjestyshäiriötä pitäisi tulla.
 Hän sanoo ainoan haasteen olevan siis liikenteen puuroutuminen.
 Kopra muistuttaa kuitenkin myös keikkajärjestäjällä olevan liikenteenohjauksesta vastaavia henkilöitä poliisin apuna.
 Lue lisää:
 Ed Sheeran esiintyy ensi kertaa Suomessa – tunnelma korkealla Malmilla, konsertti aikaistui lämmittelijä Zara Larssonin peruttua keikkansa
 Ed Sheeran on maailman suosituin miesartisti, naapurinpoika ja taktikoiva bisnesmies
 Vesi, hattu ja aurinkorasva tärkeimmät varusteet – Ed Sheeranin jättikonserteissa kylvetään helteessä

Ed Sheeran sekoittaa Malmin lentokentän lähialueen liikenteen – poliisi pyytää välttämään ylimääräistä liikennettä alueella tänään sekä huomenna


Summary: Vierumäen joukkohaudassa voi olla jopa muutama sata vainajaa.

Vierumäen joukkohaudan siirto Heinolassa ei etene korkeimman hallinto-oikeuden käsittelyyn.
 KHO on hylännyt yksityishenkilön tekemän valituksen siirtoluvasta. Ratkaisun mukaan perustetta valitusluvan myöntämiselle ei ole.
 Itä-Suomen aluehallintovirasto antoi viime vuoden loppupuolella luvan sisällissodan aikaisen joukkohaudan siirrolle Heinolan keskustaan. Asiasta jätettiin kuitenkin valitus.
 Nyt joukkohauta sijaitsee alueella, jossa pyörivät meluisat työkoneet. Juha-Petri Koponen / Yle
 Joukkohaudassa on arvioitu olevan joistain kymmenistä jopa muutamaan sataan vainajaa.
 Heinolan kaupungin ja Versowood-yhtiön suunnitelmissa on keskelle teollisuusaluetta jääneen joukkohaudan siirto arvokkaampaan ja turvallisempaan ympäristöön.
 Korkeimman hallinto-oikeuden ratkaisusta kertoi ensimmäisenä  Etelä-Suomen Sanomat .
 Lue lisää:
 Sukulainen valitti Vierumäen joukkohautojen vainajien siirtämisestä – hallinto-oikeus jättää tutkimatta
 Vierumäen joukkohaudan siirtoluvasta valitus – vainajien siirtotöihin päästäneen aikaisintaan keväällä 2020
 Museovirasto vastaa kritiikkiin: "Vierumäen joukkohautaa ei voi pitää muinaisena hautapaikkana"
 Oikeushammaslääkäri Helena Ranta arvostelee sisällissodan aikaisen joukkohaudan siirtosuunnitelmaa – vainajia Heinolassa jopa 300

Sisällissodan aikaisen joukkohaudan siirtosuunnitelma pääsee etenemään – korkein hallinto-oikeus ei tutki valitusta


Summary: Li oli kuollessaan 90-vuotias.

Kiinan entinen pääministeri  Li Peng  on kuollut. 90-vuotias Li menehtyi pitkäaikaiseen sairauteen myöhään maanantai-iltana.
 Li toimi Kiinan pääministerinä vuosina 1987–1998. Ihmisoikeusjärjestöt antoivat Lille lempinimen "Pekingin teurastaja" hänen osallisuudestaan Taivaallisen rauhan aukion verilöylyyn vuonna 1989.
 Li oli autoritaarinen johtaja, joka ei koskaan saavuttanut suurta kansansuosiota. Yksi hänen suurimmista hankkeistaan oli yli 20 miljardia euroa maksanut Kolmen rotkon pato, joka ajoi 1,3 miljoonaa kiinalaista kodeistaan.
 Toisaalta Li toimi Kiinan pääministerinä aikana, jolloin sen diplomaattinen ja taloudellinen vaikutusvalta kasvoi nopeaa tahtia.

Kiinan entinen pääministeri Li Peng on kuollut – "Pekingin teurastaja" jää historiaan Taivaallisen rauhan aukion verilöylystä


Summary: Seksuaalivähemmistöjen oikeuksia puolustaneen Jelena Grigorjevan kerrotaan saaneet tappouhkauksia.

Venäläinen HLBT-aktivisti  Jelena Grigorjeva  on surmattu Pietarissa. Poliisi on pidättänyt yhden ihmisen tapaukseen liittyen.
 41-vuotias ihmisoikeusaktivisti löydettiin sunnuntaina kuolleena läheltä kotiaan. Lehtitietojen mukaan häntä oli puukotettu ja kuristettu.
 Verkkouutissivusto Fontankan  haastattelemat aktivistit pitävät mahdollisena, että surma liittyy Grigorjevan kampanjointiin seksuaalivähemmistöjen oikeuksien puolesta.
 – Hän oli vähän aikaa sitten saanut väkivalta- ja tappouhkauksia, Grigorjevan ystävä  Dinar Idrisov  kirjoitti Facebookissa.
 Poliisi ei ole kommentoinut väitteitä uhkailusta.
 Grigorjeva oli verrattain tunnettu hahmo Pietarin oppositioaktivistien keskuudessa. Seksuaalivähemmistöjen oikeuksien ajamisen lisäksi hän vastusti Venäjän Krimin miehitystä ja vankien kaltoinkohtelua.
 Lue lisää:
 BBC: Russian LGBT activist Yelena Grigoryeva murdered in St Petersburg
 The Guardian: St Petersburg murder victim was 'well-known LGBT rights activist'

HLBT-aktivisti surmattiin Pietarissa – yksi ihminen pidätetty


Summary: Suomen vuokranantajien mukaan sopiva alennus olisi noin 10–20 prosenttia vuokran määrästä siltä ajalta, kun lämpötila on ylittänyt 32 astetta.

Vuokralaisella voi olla oikeus saada alennusta asuntonsa vuokrasta, mikäli helteinen sää kuumentaa kodin. Asuntojen huoneilman lämpötila ei kesälläkään saa ylittää 32 astetta.
 Yksityisten vuokranantajien ja asuntosijoittajien järjestö Suomen vuokranantajat muistuttaa, että vuokralaisella on oikeus vuokranalennukseen, jos asunto on puutteellisessa kunnossa. Liian korkea lämpötila voi olla alennukseen oikeuttava puute.
 Sopiva alennus olisi järjestön mukaan noin 10–20 prosenttia vuokran määrästä siltä ajalta, kun lämpötila on ylittänyt 32 astetta.
 Suomen vuokranantajien hallituksen jäsen ja Keski-Suomen aluepäällikkö  Riitta Kokki  kertoo, ettei hänelle ole tullut vastaan tapauksia, missä vuokralainen olisi vaatinut vuokran alentamista kuumuuden takia. Kokki on toiminut vuokranantajana 30 vuotta. Hän ei myöskään ole kuullut, että muillekaan vuokranantajille olisi tällaista vaatimusta esitetty.
 Mikäli vuokralainen kokee, että asunnossa on liian kuuma, Kokki neuvoo ottamaan yhteyttä vuokranantajaan.
 – Jollain lailla pitäisi pystyä myös osoittamaan, että asunnossa on oikeasti kuuma. Sitten asiasta neuvoteltaisiin ja katsottaisiin, miten asiaa lähdetään hoitamaan ja voiko kuumuudelle tehdä jotain.
 Yleisesti asumismukavuuteen liittyen Kokki uskoo, että ilmastointilaitteet tulevat yleistymään vuokra-asunnoissa.
 Sosiaali- ja terveysministeriön asetuksessa  (Finlex) sanotaan, että asuinhuoneistojen maksimilämpötila voi olla 32 astetta. Sama koskee päiväkoteja ja kouluja sekä muita oppilaitoksia. Palvelutaloissa ja vanhainkodeissa ylin lämpötila saa olla 30 astetta. Nämä raja-arvot koskevat kesäkautta. Talvella lämmityskaudella huoneilman korkeimmat sallitut lämpötilarajat ovat 26 astetta.
 Suomessa on nautittu lämpimästä säästä viime päivinä, ja  helteinen sää jatkuu   loppuviikosta etenkin Etelä- ja Länsi-Suomessa. Lämpötila nousee 30 asteeseen tai sen yläpuolelle. Perjantaina osaan maata  Ilmatieteen laitos antaa varoituksen  erittäin tukalasta helleaallosta.

Vuokralaisella voi olla oikeus hellealennukseen, jos kodista tulee pätsi – asunnon huoneilma ei saa ylittää 32 astetta


Summary: Sisäministeri Maria Ohisalon (vihr.) valtiosihteeri Olli-Poika Parviainen arvioi, että päätös sopimuksesta voisi syntyä syyskuussa.

Ranskan presidentin  Emmanuel Macronin  mukaan väliaikainen järjestely Välimereltä pelastettujen ihmisten jakamisesta eri maihin on etenemässä. Macron sanoi, että maanantaisessa kokouksessa 14 maata on hyväksynyt suunnitelman.
 Ranskan presidentin kansliasta kerrotaan, että mukana ovat ainakin Ranska, Saksa, Suomi, Luxemburg, Portugali, Liettua, Kroatia ja Irlanti. Kuutta muuta maata ei nimetty.
 Sisäministeri  Maria Ohisalon  (vihr.) valtiosihteeri  Olli-Poika Parviainen  vahvistaa Ylelle, että Suomi on ollut mukana keskusteluissa, joissa haetaan väliaikaista ratkaisua Välimerellä pelastettavien ihmisten sijoittamiseksi EU-maihin.
 – Tavoitteena on ennakoiva järjestelmä, jotta komissio ei joutuisi tekemään soittokierrosta jäsenvaltioille joka kerta, kun Välimerellä pelastetaan ihmisiä. Tässä mallissa jäsenmaat ottaisivat vapaaehtoisesti osaa vastuunjakoon, Parviainen sanoo.
 Tähän asti Välimereltä saapuville turvapaikanhakijoille on etsitty turvapaikkaa pelastusalus kerrallaan.
 Italian sisäministeri  Matteo Salvini  ei osallistunut maanantain kokoukseen.  Salvini arvosteli  ehdotettua järjestelyä siitä, että se tekisi Italiasta edelleen "Euroopan pakolaisleirin".
 Tähän asti Välimereltä saapuville turvapaikanhakijoille on etsitty turvapaikkaa pelastusalus kerrallaan. LOCALTEAM  / AFP
 Suomi aktiivinen osapuoli
 Parviainen korostaa, että asiasta ei ole vielä tehty mitään sitovia päätöksiä. EU:n puheejohtajamaana Suomi on kuitenkin ollut aktiivinen osapuoli keskusteluissa. Vastuun jakamisesta keskusteltiin viime viikolla EU:n epävirallisessa sisäministerikokouksessa Helsingissä.
 Mahdolliset päätökset tehdään Parviaisen mukaan vasta syksyllä. Elokuu on monissa Euroopan maissa lomakuukausi, minkä vuoksi myös poliittinen päätöksenteko on tauolla. Päätös voisi syntyä syyskuun alussa, kun EU-maiden johtajat kokoontuvat Maltalle.
 – Annetaan tämän prosessin edetä ja katsotaan, millainen paperi sieltä saadaan ulos ja kuinka monta maata siihen olisi tulossa mukaan. Sen jälkeen on hyvä miettiä, mikä on Suomen tilanne.
 Kesäkuussa Suomi päätti  ottaa vastaan kahdeksan turvapaikanhakijaa Italian Lampedusan saaren edustalle saapuneesta pelastusaluksesta.
 Sisäministeri  Maria Ohisalo   kertoi Ylelle päätöksen synnyttyä , että Suomen pakolaispoliittinen linja on muuttunut. Hän  kohtasi kritiikkiä  muun muassa hallituskumppani keskustan eduskuntaryhmän johtajalta  Antti Kurviselta , joka piti ratkaisua yksittäisenä hyväntahdon eleenä, ei merkkinä linjanmuutoksesta.
 Lisäksi  Suomi päätti  muutama viikko sitten ottaa vastaan viisi turvapaikanhakijaa Maltalta.
 Lue aiheesta lisää:
 Italian Salvinille ei kelpaa EU-sisäministerien kaavailema taakanjakosopimus Välimeren siirtolaisista
 Uuden hallituksen linjaus: Suomi ottaa vastaan turvapaikanhakijoita Italian torjumalta pelastusalukselta
 Sisäministeri Ohisalo Suomen päätöksestä ottaa vastaan Italian torjumia turvapaikanhakijoita: Pakolaispolitiikan linja on muuttunut
 Keskustan Kurvinen vastaa Ohisalolle: Pakolaispolitiikan linja ei ole muuttunut, Italian pakolaiset "yksittäinen hyväntahdon ele"

Macron: 14 EU-maata laatimassa Välimeren pelastussopimusta –
Suomi aktiivisesti mukana keskusteluissa


Summary: Poliisin mukaan operaatio Hietalahdenkadulla on päättynyt. Loukkaantuneet on toimitettu jatkohoitoon.

Helsingissä Hietalahdenkadulla sattui tiistaina iltapäivällä noin kello neljän aikaan ampumistapaus. Ampumisen seurauksena kaksi ihmistä loukkaantui. Tapausta tutkitaan tällä hetkellä kolmena murhan yrityksenä, kertoo poliisi tiedotteessa.
 Tämähetkisten tietojen mukaan loukkaantuneilla ei ole hengenvaaraa. Heidät on toimitettu jatkohoitoon.
 Helsingin keskustassa sattuneessa ampumavälikohtauksessa loukkaantui kaksi ihmistä. Lukijan kuva
 Poliisi on ottanut ampumiseen liittyen kiinni yhden henkilön. Hänen osuuttaan tapahtuneeseen selvitetään. Poliisin mukaan operaatio Hietalahdenkadulla on päättynyt.
 – Poliisi selvittää edelleen tapahtuman kulkua ja epäillyn motiivia. Häntä kuullaan myöhemmin tutkinnan edetessä. Asiasta tiedotetaan seuraavan kerran huomenna puolen päivän aikaan, kertoo tutkinnanjohtaja, rikoskomisario  Jukka Larkio  Helsingin poliisin tiedotteessa.
 Tommi Pylkkö / Yle
 Yle haastatteli paikan päällä  Jyrki Nikkistä , joka oli kuullut laukaukset ja nähnyt, kun ampuja oli poistunut paikalta.
 Nikkisen mukaan loukkaantuneet olisivat olleet autossa.
 – Auto oli potkittu ja ikkunat hajoitettu. Kuski ja kaveri takapenkillä olivat ilmeisesti haavoittuneita, Nikkinen kertoo.
 Hänen mukaansa takaa tulleet ihmiset olivat pysähtyneet autoillaan ja jääneet auttamaan siihen asti, että ambulanssi ja poliisi olivat ehtineet paikalle.
 Pikkuauto pelti rutussa ampumapaikalla Helsingin Hietalahdenkadulla tiistaina 23. heinäkuuta. Roni Rekomaa / Lehtikuva
 STT:lle silminnäkijä kertoi nähneensä, kuinka ensihoito auttoi kadulla makaavaa ihmistä ja toinen ihminen piteli kylkeään.
 STT:n toimittajan mukaan Ruoholahden metroaseman läheisyydessä oli puoli viiden aikaan iltapäivällä kolme poliisin maijaa, josta ainakin yhdestä nousi raskain asein varustautuneita poliiseja.
 Poliiseja ampumapaikalla Helsingin Hietalahdenkadulla tiistaina 23. heinäkuuta. Roni Rekomaa / Lehtikuva

Hietalahdenkadulla Helsingin keskustassa ammuttu – poliisi tutkii tapausta kolmena murhan yrityksenä, yksi henkilö otettu kiinni


Summary: Kaksi kansalaisjärjestöä aikoo nostaa päätöksestä oikeusjutun.

Yhdysvaltain presidentin  Donald Trumpin  hallinto laajentaa maahanmuuttoviranomaisten oikeuksia karkottaa laittomasti maassa oleskelevia ilman oikeudenkäyntiä.
 Kuka tahansa siirtolainen, joka on oleskellut Yhdysvalloissa luvatta alle kaksi vuotta, voidaan jatkossa poistaa maasta nopeutetulla aikataululla. Päätös koskee kymmeniätuhansia siirtolaisia.
 Aiemmin maasta voitiin poistaa ihmisiä nopeutetusti vain Meksikon ja Yhdysvaltain rajan tuntumassa enintään kaksi viikkoa maahantulon jälkeen.
 Virkaatekevän kotimaan turvallisuuden ministerin  Kevin McAleenanin  mukaan muutos on keino reagoida tilanteeseen Meksikon ja Yhdysvaltain rajalla. Tavoitteena on hänen mukaansa purkaa ruuhkaa pidätyskeskuksissa ja tuomioistuimissa.
 Arvostelijoiden mukaan nopeutettu poistamismenettely siirtää liikaa valtaa tuomioistuimilta rajavartijoille.
 Kaksi kansalaisjärjestöä aikoo haastaa hallinnon oikeuteen pysäyttääkseen muutoksen.
 – Menettelyn laajentaminen minne tahansa Yhdysvalloissa merkitsee sitä, että tuhansia perheitä hajotetaan ja yhteisöjä tuhotaan, sanoi  Grace Meng  Human Rights Watch -järjestöstä uutistoimisto AP:lle.
 Toinen muutos lyhyen ajan sisään
 Yhdysvaltain etelärajalle on tämän vuoden aikana saapunut ennätysmäärä ihmisiä Hondurasista, El Salvadorista ja Guatemalasta. Heistä monet pakenevat pahenevaa väkivaltaa.
 Yhdysvaltain rajavartijat kertovat  BBC:n mukaan  pidättäneensä etelärajalla lähes 700 000 ihmistä viime lokakuun jälkeen.
 Yhdysvalloissa on keskusteltu viime aikoina paljon etelärajan pidätyskeskusten kurjista oloista.  Pidätyskeskusten sellit ovat ylikuormitettuja , ja tarkastuksia tekevä viranomainen on huomauttanut lasten pitkistä pidätysajoista.
 Kyseessä on toinen siirtolaispolitiikan muutos Yhdysvalloissa lyhyen ajan sisään. Viime viikolla Yhdysvaltain hallinto ilmoitti, että se ei myönnä turvapaikkaa niille, jotka ovat kulkeneet muiden valtioiden läpi hakematta kuitenkaan suojelua niissä.
 Lisää aiheesta:
 Yhdysvalloissa Texasin rajalle halutaan tuhat uutta sotilasta siirtolaiskriisin vuoksi
 YK:n ihmisoikeuskomissaari kommentoi Yhdysvaltojen pidätyskeskuksia ensimmäistä kertaa – "Olen syvästi järkyttynyt"

Yhdysvallat alkaa karkottaa entistä pidempään maassa olleita siirtolaisia ilman oikeudenkäyntiä


Summary: UPM:n toimitusjohtaja Jussi Pesosen mukaan uudesta tehtaasta tulee erittäin kilpailukykyinen.

Metsäyhtiö UPM  ilmoitti tänään  rakentavansa Etelä-Amerikan Uruguayhin maailmanluokan sellutehtaan.
 Yhtiö rakentaa 2,1 miljoonan tonnin eukalyptussellutehtaan Paso de los Torosin kaupungin lähelle Uruguayn keskiosiin. Investoinnin arvo on 2,7 miljardia dollaria eli noin 2,4 miljardia euroa.
 Miksi investointi menee juuri Uruguayihin?
 UPM:n toimitusjohtaja  Jussi Pesonen  perustelee tehtaan sijoituspäätöstä sillä, että Uruguay on äärimmäisen hyvin hoidettu valtio, jossa on vahva demokratia, maan omistusoikeus kunnossa ja laki, joka on lähtenyt kehittämään metsäteollisuutta eteenpäin.
 Pesosen mukaan Uruguayn valtio rakentaa ja parantaa rautatietä, mikä hyödyttää UPM:n kuljetuksia.
 Lisäksi UPM:llä on kolmekymmenvuotinen kokemus toimimisesta Uruguayssa. Metsäyhtiöllä on maassa erittäin laaja puuviljelmä. UPM aloitti puuvarojensa kehittämisen Uruguayssa jo vuonna 2010.
 Pesosen mukaan suomalainen keskustelu puun saatavuudesta ei ole vaikuttanut yhtiön investointipäätökseen lainkaan. Hänen mukaansa tehtaasta tulee erittäin kilpailukykyinen, koska sellun valmistaminen on kannattavampaa Uruguayssa kuin Suomessa. Tarkempia lukuja yhtiö ei paljasta.
 Mikä merkitys uudella tehtaalla on UPM:lle ja Suomen hankkeille?
 Pesosen mukaan kyseessä on erittäin merkittävä askel UPM:lle. Yhtiön selluliiketoiminta kasvaa 60 prosenttia, mikä tarkoittaa yhtiön tuloskehitykseen merkittävää lisäystä ja muuttaa yhtiön portfoliota suuntaan, jossa maailman megatrendit tulevat hyvin huomioiduksi.
 Megtrendeillä Pesonen tarkoittaa kaupungistumista, nettikaupan lisääntymistä, keskiluokan kasvamista Aasiassa ja muovien korvaamista kuitupohjaisilla tuotteilla.
 Toimitusjohtajan mukaan uuden tehtaan sellu menee pääosin Euroopan, Kiinan ja Aasian markkinoille. Pesonen arvioi, että kuitupohjaisilla tuotteilla on tällä hetkellä erittäin hyvä pitkän tähtäimen näkymä.
 Uruguayn tehtaan sellusta tullaan valmistamaan kaikenlaisia kuitupohjaisia tuotteita kuten hygienia- ja pakkaustuotteita, paperia, kartonkeja ja uusia muovia korvaavia tuotteita.
 Pesosen mukaan selluliiketoiminnassa on nähtävissä noin kolmen prosentin kysynnän kasvu. Siksi UPM uskoo, että sellulla tulee olemaan hyvä maailmanmarkkinahinta.
 Uruguayn hankkeella ei ole Pesosen mukaan suoranaisesti mitään vaikutuksia UPM:n Suomen yksiköihin. Pesonen ei myöskään usko, että Uruguayn tehdas tekisi muiden yhtiöiden investoinnit Suomeen tarpeettomiksi.
 Projekti on UPM:lle hyvin tärkeä kolme seuraavaa vuotta. Hän toteaa, että aika näyttää, mitä hankkeita Suomeen tulee.
 Miten UPM suhtautuu yhtiötä vastustaviin mielenilmauksiin?
 Uruguayhin on syntynyt  kirjava kansanliike , joka vastustaa tehtaan rakentamista muun muassa ympäristö- ja taloussyistä.
 Pesonen toteaa, että demokratiaan kuuluu myös vastustaminen. UPM aikoo vastata kaikkiin yhtiötä vastustavan kansanliikkeen kysymyksiin ja haasteisiin siten, että ihmiset tietävät, mitä UPM tekee.
 Pesonen vakuuttaa, että UPM aikoo tehdä taloudellisesti, sosiaalisesti ja ympäristöllisesti erittäin hyvän tehtaan Uruguayhin.
 Lue myös:
 UPM rakentaa yli kahden miljardin sellutehtaan Uruguayhin, investoi myös satamatoimintaan – maan talouteen merkittävä vaikutus
 Uruguayssa vastustetaan suomalaisyhtiön kaavailemaa maailman suurinta sellutehdasta – kaduilla huudetaan "UPM ulos!"
 Suomi on sellun ansiosta kaupallinen suurvalta kaukaisessa Uruguayssa – Harva jää sanattomaksi kysyttäessä Suomesta

Miksi UPM:n valtava sellutehdas rakentuu Uruguayhin? Toimitusjohtaja vastaa kolmeen jätti-investointia koskevaan kysymykseen


Summary: Maailman johtajat ovat onnitelleet Britannian tuoretta pääministeriä Boris Johnsonia.

Yhdysvaltain presidentti  Donald Trump  tviittasi tuttuun tyyliinsä onnittelut Britannian uudelle pääministerille  Boris Johnsonille  ja totesi, että "hänestä tulee hyvä".
 Hän on aiemmin mainostanut olevansa Johnson-fani.
 Onnitteluihin yhtyi myös muun muassa Euroopan komission tuleva johtaja,  Ursula von der Leyen.  Hän lisäsi, että edessä on "haasteita" viitaten Britannian EU-eropyrkimykseen, joka on junnannut pitkään paikallaan.
 EU:n brexit-neuvottelija  Michael Barnier  puolestaan kertoi odottavansa "rakentavaa yhteistyötä" tuoreen pääministerin kanssa, jotta ero joskus olisi mahdollinen.
 "Puolustamme vesialuettamme"
 Myös keskellä  tankkerikiistaa  Britannian kanssa olevan Iranin ulkoministeri  Mohammad Javad Zarif  lähetti onnittelunsa Johnsonille, entiselle kollegalleen.
 "Iran ei etsi yhteenottoa, mutta meillä on 1500 mailia Persianlahden rannikkoa. Se on meidän vesialuettamme ja me puolustamme sitä", hän tviittasi.
 Ranskan presidentti  Emmanuel Macron  esitti onnentoivotukset ja aikoi soittaa Johnsonille heti, kun hän on virallisesti pääministeri.
 Italian apulaispääministeri, oikeistopopulistisen puolueen johtaja  Matteo Salvini  toivotti puolestaan kaikkea hyvää. Hän paljasti, että Johnson on hänen mieleensä.
 Lue lisää:
 Boris Johnsonista Britannian konservatiivien uusi johtaja ja pääministeri – seurauksena ministerieroja ja brexit-epävarmuutta
 Konservatiivit toivovat Boris Johnsonista maan yhdistäjää – pääministerikisan ennakkosuosikki voi kuitenkin syventää Britannian kahtiajakoa

Iranin ulkoministeri onnitteli tuoretta Britannian pääministeriä tankkerikiistaa unohtamatta


Summary: Katso videolta minkälaisissa olosuhteissa virikekasvatetut taimenet polskivat, ennen kuin ne hulautetaan Inarijärveen.

Virikekanala on monelle käsitteenä tuttu, mutta miltä kuulostaa viriketaimenallas? Sellaisia löytyy Luonnonvarakeskuksen Inarin kalanviljelylaitokselta.
 Inarissa on viljelty pitkään taimenia, kunnes on ruvettu pohtimaan, miten kalojen hyvinvointia voitaisiin lisätä.
 Pallomerestä ei kuitenkaan virikeviljelyssä ole kyse, kertoo Luken tutkimusmestari  Ari Savikko.
 – Altaisiin on lisätty suojapaikkoja. Pienemmille kaloille on pikkukiviä. Isommille kaloille suojia, joiden alle pujahtaa. Samalla muutellaan myös altaan virtaussuuntaa ja vedenkorkeutta. Tällä lailla katsotaan, oppisivatko kalat käyttäytymään paremmin silloin kun ne lasketaan tuonne luontoon, kertoo Savikko.
 Suuressa hallissa on vieri vieressä suuria altaita, joissa ui pienen pieniä taimenia. Pari kuukautta sitten kuoriutuneet taimenet ovat vain kaksi senttimetriä pitkiä ja painavat vain ehkä gramman.
 Toisissa altaissa olosuhteet näyttävät ihmissilmään karummilta, toisissa altaissa on ostoskärryn näköisissä koreissa kiviä, joiden alle poikaset vilahtavat suojaan.
 Jonain päivänä kummankin altaan poikaset kasvavat  Inarijärven  syvyyksissä melkoisiksi väkäleukaisiksi vonkaleiksi.
 – Nämä molemmat merkitään omilla merkeillään, tulevaisuudessa sitten seurataan, antavatko virikekasvatetut taimenet paremman tuloksen kuin nämä normaalikasvatetut.
 Virikekasvatusta on kokeiltu muuallakin, mutta ei tällaisessa mittakaavassa.
 – Tätä on tehty pienessä mittakaavassa Kainuussa. Tämmöisessä tuotantomittakaavassa sitä ei ole tehty missään. Inari on oikeastaan ainoa paikka Suomessa missä sen voi tuotantomittakaavassa edes tehdä.
 Virike-, verrokki- vai luonnontaimen? – Katso videolta, miten kalojen alkuperä havaitaan
 Ennen kuin nämä kalanpoikaset kasvavat mittakaloiksi, eli puolimetrisiksi, siihen menee vuosia. Viime vuonna Inarijärveen hulautettiin 12 000 virikekasvatettua taimenta.
 Pian niistä ensimmäisistä saadaan jotain viitteitä virikekasvatuksen tuloksista.
 – Tänä kesänä niitä alkaa tulemaan näytteiksi, kun ne saavuttavat sen viidenkymmenen sentin alamitan. Tämän kesän jälkeen saadaan ensimmäisiä viitteitä, sanoo Savikko.
 Jos tavallinen sunnuntaikalastelija onnistuu virvelillään nostamaan järvestä taimenen, hänen on miltei mahdoton sanoa, onko kala viljelty vai luonnontaimen.

 – Jos on oikein paljon kaloja käsitellyt, voi viljelykalan evistä erottaa, että se on viljelty. Normaaliviljeltyä ja virikekasvatettua taimenta ei tavallinen ihminen erota.
 Ei tutkimusmestarikaan erota päältä päin, onko taimen virikekasvatettu vai ei. Siihen tarvitaan koneen apua.
 – Sen erottaa ainoastaan kuonomerkinnällä, joka on kalan pään sisällä. Kun me saadaan tänne taimenen päitä, eräälle mittarille vilauttamalla selviää, onko päässä kuonomerkintää.
 – Jos laite piippaa, merkkiä kaivamalla saadaan selville, onko kyseessä virike- vai verrokkitaimen.
 Tulevaisuudessa saatavien tuloksien perusteella mietitään, laajennetaanko vai supistetaanko virikekasvatusta.
 Inarijärven säännöstelyn vuoksi kaloja tulee viljellä ja tarkkailla
 Etäällä pohjan mailla, hylätty järvi on, sanoitti  Zacharias Topelius  aikanaan, mutta hylätyksi järveä ei voi kutsua.
 Inarijärveä on  säännöstelty voimatalouden tarpeisiin  1940-luvulta lähtien. Inarijärven säännöstelypatona toimii Kaitakosken voimalaitoksen pato, joka sijaitsee Paatsjoen yläjuoksulla. Kaitakosken lisäksi Paatsjoessa on neljä venäläisen omistamaa voimalaitosta ja kaksi norjalaisten omistamaa voimalaitosta.
 Koska säännöstely aiheuttaa kalastukselle vahinkoa, Inarijärvelle on määrätty velvoiteistutukset.  Tänä vuonna on suunniteltu istutettavaksi  noin 120 000 petokalan- ja 234 000 pohjasiianpoikasta.

Inarin kalanviljelylaitoksella pohdittiin, miten kalojen hyvinvointia voitaisiin lisätä – syntyi ajatus virikekasvatetuista kaloista


Summary: Iranin vallankumouskaarti otti perjantaina haltuunsa Iso-Britannian lipun alla Hormuzinsalmella seilanneen öljytankkeri Stena Imperon.

Ulkoministeri  Pekka Haaviston  (vihr.) mukaan Suomi on valmis tukemaan Iso-Britanniaa diplomaattisesti Hormuzinsalmen konfliktissa.
 Haavisto keskusteli aiheesta eilen Britannian ulkoministeri  Jeremy Huntin  kanssa puhelimessa. Mahdolliset pyynnöt sotilasoperaatioon osallistumisesta on kuitenkin käsiteltävä erikseen presidentin ja valtioneuvoston kesken.
 – Tässä on varmasti ilmassa erilaisia suunnitelmia, joilla merenkulun turvallisuutta pyritään alueella lisäämään. Ensisijainen asia on kuitenkin diplomaattinen tie, jolla pyritään vaikuttamaan Iranin päätöksentekoon, Haavisto sanoo.
 Ulkoministeri Hunt ilmoitti eilen, että Britannia vastaa Iranin toimiin Hormuzinsalmessa lähettämällä alueelle lisää sota-aluksia. Lisäksi Hunt kertoi Britannian kokoavan eurooppalaista laivasto-osastoa, jonka tehtävänä on suojella eurooppalaisia kauppa-aluksia alueella.
 Iranin vallankumouskaarti otti perjantaina haltuunsa Britannian lipun alla Hormuzinsalmella seilanneen öljytankkeri Stena Imperon.
 Koko tankkerin 23-jäseninen miehistö pidätettiin. Uutistoimisto AFP:n mukaan pidätettyjen joukossa on Latvian, Intian, Venäjän ja Filippiinien kansalaisia.
 Iranin viranomaisten mukaan tankkerin miehistö oli rikkonut kansainvälisiä merenkulun sääntöjä. Ulkoministeri Huntin mukaan alus pysyi koko ajan kansainvälisillä vesillä, eikä Iranilla ollut mitään oikeutta nousta alukseen ja pidättää sen miehistöä.
 Lue lisää :  Video- ja äänimateriaali paljastaa, kuinka Hormuzinsalmen tankkeriselkkaus eteni
 Latvia pyysi apua Suomelta
 Latvian ulkoministeriö esitti viikonloppuna Suomen Teheranin-edustustolle avunpyynnön tankkeriselkkauksessa pidätetyn kansalaisensa tilanteen selvittämiseksi. Latvialla ei ole omaa suurlähetystöä Iranissa.
 – Suomi on ilmoittanut Latvialle, että lähetystömme Teheranissa on valmis auttamaan tämän latvialaisen perämiehen tapauksessa, ulkoministeri Haavisto sanoo.
 Haaviston mukaan aluksen miehistön tilasta ei ole tullut hälyttäviä uutisia.
 – Tällainen tilanne, jossa laiva joutuu voimatoimien kohteeksi, on tietysti aina järkyttävä siviileille, jotka ovat siellä töissä.
 Britannian ulkoministeri Hunt kertoi ottaneensa yhteyttä Suomen lisäksi Omanin, Yhdysvaltain, Ranskan, Saksan, Italian, Espanjan ja Tanskan ulkoministereihin. Pieni Suomi pistää silmään isojen valtioiden joukosta, mutta Haaviston mukaan tälle on looginen selitys.
 Haaviston mukaan Suomen ulkopoliittinen painoarvo on tavallista suurempi EU-puheenjohtajuuden aikana. Muut EU-maat ottavat herkemmin yhteyttä suomalaisiin päättäjiin ja vastaavasti Suomella on mandaatti puhua ja toimia EU:n edustajana.
 – Puheenjohtajuus madaltaa kynnystä yhteydenottoihin. Puheenjohtajana toivomme, että EU on aktiivinen ja puolustaa jäsenmaidensa etuja tällaisessa kriisitilanteessa.
 Hormuzinsalmi. Tiina Jutila / Yle
 Hunt puhui Euroopan, ei EU:n osastosta
 On huomionarvoista, että Hunt puhui nimenomaan eurooppalaisesta eikä EU:n laivasto-osastosta. Se kielii siitä, että Britannia etsii tällä hetkellä rooliaan Euroopassa brexitin kanssa.
 Kaavaillun merioperaation Eurooppa-vetoisuus myös kuvastaa jakautuneisuutta Euroopan ja Yhdysvaltain välillä, sanoo Maanpuolustuskorkeakoulun sotilasprofessori  Jyri Raitasalo .
 – Näkisin, että Britannian nopea aloite kertoo siitä, että Britannia pyrkii kynsin ja hampain rakentamaan vaikutusvaltaa eurooppalaisessa kontekstissa, Raitasalo sanoo.
 Raitasalon mukaan on mahdollista, että Euroopasta löytyy kannatusta eurooppalaisen laivasto-osaston kokoamiselle. Suomen roolista on näin aikaisessa vaiheessa vaikea sanoa mitään.
 – Nyt kun Yhdysvallat on selkeästi ottanut kovan ja nopean voimapoliittisen linjan, on mahdollista, että Euroopasta löytyy kannatusta sille, että pyritään hillitsemään tilannetta siellä. Tässä mielessä Eurooppa-johtoinen operaatio tai edes poliittisen tuen antaminen on poliittisesti mahdollista, Raitasalo sanoo.
 Tilanne Persianlahdella kireä
 Tapaus on luonut entistä pahempaa kitkaa Britannian ja Iranin välille sekä kiristänyt Persianlahden jo ennestään jännittynyttä tilannetta.
 Heinäkuun alussa Britannia pysäytti iranilaisen öljytankkerin Gibraltarilla, koska  Britannia epäili tankkerin olevan viemässä raakaöljyä Iranista Syyriaan EU:n ja Yhdysvaltain pakotteiden vastaisesti .
 Tieto Stena Imperon haltuunotosta tuli vain pari tuntia sen jälkeen, kun Gibraltarin tuomioistuin oli ilmoittanut jatkavansa heinäkuun alussa pysäytetyn Grace 1 -tankkerin kiinniottoaikaa 30 päivällä.
 Iranin ulkoministerin  Mohammad Javad Zarifin  mukaan Yhdysvallat junaili iranilaistankkerin pysäyttämisen. Iranin ja Yhdysvaltain välit ovat viime kuukausina kiristyneet.
 Yhdysvallat jätti vuonna 2015 tehdyn Iranin ydinsopimuksen noin vuosi sitten. Tämän jälkeen maa alkoi asettaa pakotteita Irania vastaan.
 Viime viikkoina sekä Yhdysvallat että Iran ilmoittivat ampuneensa alas vastapuolen miehittämättömän lennokin Hormuzinsalmen alueella.
 Lue lisää:
 Iranin ulkoministeri Zarif: Iran ei tavoittele yhteenottoa Britannian kanssa
 Britannia vastaa Iranin toimiin Hormuzinsalmessa – Lähettää alueelle lisää sota-aluksia ja alkaa koota eurooppalaista laivasto-osastoa
 Latvia on pyytänyt Suomelta apua Hormuzinsalmen tankkeriselkkauksen selvittämiseen
 Ulkoministeri Haavisto: Hormuzinsalmessa käytetään merirosvousta vallankäytön välineenä

Iso-Britannia haluaa eurooppalaisen laivasto-osaston Hormuzinsalmelle – Haavisto: Suomi tukee diplomaattisesti


Summary: Kodittoman oululaisen elämä nousi julkisuuteen, kun Yle julkaisi hänestä jutun. Katso videolta, miten mies suhtautui lahjoituksiin.

Tiistaiaamu valkenee Oulussa helteisen kuumana.
 52-vuotias  Markku Korhonen  istuu ydinkeskustan kupeessa sillan alla, josta hän on herännyt tänäkin aamuna. Tavallisesti koditon mies lähtisi teltaltaan heti liikkeelle, mutta nyt on syy pysyä hetki paikallaan ja odottaa.
 Pian paikalle saapuu  Lassi Kuopusjärvi . Hän kantaa mukanaan isoa pahvilaatikkoa. Se on tarkoitettu Korhoselle.
 – Siellä on muovikassillinen vaatetta, lippalakki, kaksi neljän vuodenajan makuupussia, Kuopusjärvi selittää ja nostelee tavaroita laatikosta ulos.
 Markku Korhonen katselee tuomisia ja koskettelee makuupusseja.
 – Ei voi muuta kuin kiittää, mies sanoo ja näyttää sitten hieman herkistyvän.
 "Eihän tuo hääviä ole"
 Kun Yle julkaisi reilu viikko sitten jutun kodittoman Korhosen arjesta, se herätti suurta kiinnostusta verkossa. Jutulle kertyi yli 250 000 sivulatausta.
 Lue myös:   Markku Korhonen, 52, asuu sillan alla, peseytyy kirjaston vessassa ja voi olla neljä päivää syömättä – tällainen on hänen päivänsä
 Yksi lukijoista oli juuri Kuopusjärvi, joka alkoi miettiä, voisiko mitenkään auttaa. Hetken emmittyään Oulussa asuva mies ryhtyi toimeen, kävi etsimässä käsiinsä Korhosen ja kysyi häneltä, mitä tämä tarvitsisi.
 Tällä hetkellä ympärivuotisesti teltassa asuva Korhonen toivoi vain kahta talvikäyttöön sopivaa makuupussia.
 Pussit Lassi Kuopusjärvi sai hankittua kodittomalle miehelle sponsorin avulla. Lisäksi Kuopusjärvi onnistui innostamaan somen välityksellä noin kymmentä henkilöä antamaan muun muassa vanhoja vaatteitaan Korhoselle.
 – Jos itse asuisin tuollaisissa oloissa, ja joku toisi sinne mitä tahansa apua, olisihan se mukavaa. Eihän tuo hääviä ole, Kuopusjärvi sanoo ja nyökkää kohti Korhosen telttaa.
 Markku Korhonen kertoo, että Kuopusjärven järjestämän keräyksen lisäksi hänelle on viimeisen viikon aikana tuotu teltalle myös muun muassa villasukat ja ruokaa. Se on liikuttanut.
 – Olen ihan yllättynyt. En osannut kuvitella tällaista. En yhtään, Korhonen huokaisee.
 Markku Korhonen löysi teltaltaan villasukat ja niiden kyljestä hänelle jätetyn kirjeen. Timo Nykyri / Yle
 Markku Korhonen nousi julkisuuteen ensimmäistä kertaa jo viime syksynä niin sanotun  ihmisroska-kohun  seurauksena. Hän koki silloin leimautuneensa ihmisroskaksi asunnottomiin liittyvän lehtijutun vuoksi.
 Koditon mies on kertonut julkisuudessa avoimesti olevansa alkoholisti ja menettäneensä sen sekä uupumisen seurauksena asuntonsa jo useampi vuosi sitten.
 Hän sanoo, ettei ole toistaiseksi onnistunut saamaan uutta kotia yrityksistä huolimatta. Korhonen kokee, että hänen taustansa vaikeuttaa asiaa.
 – Viimeksikin yksi asuntotoimisto sanoi, että kun olen alkoholisti, ne pelkäävät, että tuon sinne kavereita, kämppä hajotetaan ja koko taloyhtiö saa huonon maineen.
 Miehen tilanne voi kuitenkin olla muuttumassa. Korhoselle on nimittäin juuri tullut asuntotarjous Haminasta.
 Viekö polku etelään?
 Haminassa asuva  Mikko Harju  otti yhteyttä Markku Korhoseen pari päivää sitten. Harju kertoi oululaismiehelle olevansa halukas tarjoamaan hänelle asuinsijaa tyhjillään olevasta rintamamiestalosta.
 Yle tavoitti Harjun kommentoimaan asiaa.
 – Olen miettinyt asunnottomuutta vuosien varrella paljon, ja asia nousi taas tapetille Korhosesta kertovan jutun myötä. Ajattelin, että jos pystyn tarjoamaan edes yhdelle asunnottomalle perusedellytykset elämään, minä sen teen, hän kertoo.
 Mikko Harju kertoo keskustelleensa asiasta Korhosen kanssa, mutta mitään käytännön järjestelyjä – esimerkiksi vuokrasopimusta – ei ole toistaiseksi tehty. Harju kuitenkin vakuuttaa olevansa asian kanssa tosissaan.
 Markku Korhonen sanoo, että ilahtui tarjouksesta suuresti.
 Tällä hetkellä hän miettii muuttoa eteläiseen Suomeen vakavissaan. Oulun jättäminen tuntuisi tosin hitusen haikealta.
 – Täällä on kaikki tuttuni ja seurakunta, jossa olen tottunut käymään. Olen kyllä kierrellyt elämäni aikana Suomea. Aina lopulta olen kuitenkin palannut takaisin Ouluun.

Sillan alla asuvan Markku Korhosen tarina herätti tuntemattomat auttamaan: mies on saanut vaatteita, makuupusseja – ja asuntotarjouksen


Summary: Nuorten kanssa pitäisi puhua enemmän rahasta, sanoo Settlementtiliiton Ella Niini.

Kesällä on kiva käydä festareilla, matkustella ja viettää aikaa ystävien kanssa. Kaikki tämä on aika kallista, ja monilla nuorilla rahat loppuvat kesken.
 Lomien loputtua koittaa karu arki, kun laskut erääntyvät. Velkaneuvonnassa on pahimmat ruuhkat elokuussa ja joulun jälkeen,  kertoo Talouselämä.
 Mistä kyse?
 Kesän viettoon on sosiaalista painetta osallistua, vaikka siihen ei aina olisi varaakaan, kertoo kehittämiskoordinaattori  Ella Niini  Settlementtiliitosta. Kesällä tehdään myös spontaanimpia päätöksiä.
 – Ilman rahaa jää helposti ulkopuolelle, Niini sanoo.
 Rahavaikeudet taas ovat yhä Suomessa jonkinlainen tabu. Nuoret eivät monesti halua myöntää lähipiirilleen tai edes itselleen, ettei rahaa laskujen maksamiseen ole. Perintätoimistojen kirjeet päätyvät avaamattomina roskikseen.
 – Tunne on ahdistava. Se on kuluttavaa, ja siihen liittyy häpeää, Niini sanoo.
 Kuka ja mitä?
 Ella Niini pyörittää Settlementtiliitossa Mun talous -verkostoa. Se pyrkii lisäämään nuorten taloudellista lukutaitoa ja vähentämään rahanongelmia.
 – Kannustan työkseni ihmisiä ottamaan raha-asiat puheeksi nuorten kanssa, Niini kertoo.
 Niinin mielestä niin perheiden, koulun kuin työnantajien olisi hyvä kantaa vastuunsa nuorten talouskasvatuksesta. Esimerkiksi työnantajat voisivat käydä ensimmäiset palkkakuitit yhdessä läpi nuorten työntekijöiden kanssa.
 Noin 80 prosenttia suomalaisista haluaisi  taloustiedosta pakollisen oppiaineen kouluihin.  Niini ei ole varma oman aineen tarpeellisuudesta mutta toivoo lisää käytännön taloustaitojen opetusta.
 Perheillä on tärkeä rooli talouskasvatuksessa, sanoo Settlementtiliiton Ella Niini. Karoliina Simojinen / Yle
 Tätä et ehkä tiennyt
 Nuoret miehet joutuvat muita useammin talousvaikeuksiin. Joka seitsemännellä 25–29-vuotiaalla miehellä on maksuhäiriömerkintä.
 – Toki ongelmia on myös nuorilla naisilla ja kaikenikäisillä, Niini sanoo.
 Nuorten aivot kasvavat 25-vuotiaaksi asti. Viimeisten joukossa kehittyvät osat, jotka vaikuttavat pitkäjänteisyyteen ja kärsivällisyyteen.
 – Ne vaikuttavat paljon talouden hallintaan, Niini sanoo.
 "Kuluttaminen on tehty todella helpoksi"
 Velkaongelmat ovat lisääntyneet muutaman viime vuoden aikana,  kertoo talousvaikeuksissa auttava Takuusäätiö.
 – Kuluttaminen on tehty todella helpoksi, vaikka ei olisi rahaakaan. On osamaksua, pikavippejä ja kulutusluottoja. Säästämisen kulttuuri on katoamassa, Niini sanoo.
 – Elämme maailmassa, joka muuttuu tosi nopeasti. Kun maksaminen digitalisoituu, rahan arvoa on entistä vaikeampi hahmottaa. Myös ilmasto- ja ympäristökriisi on pakko ottaa huomioon kulutuksessa. Maapallon kestokyvyllä on rajansa.
 Ella Niiniä haastatellaan 8 minuuttia -ohjelmassa. Katso haastattelu klikkaamalla pääkuvaa. Katso myös  edelliset jaksot tästä.
 Lue myös:
 Nuorten talousosaaminen huolestuttaa, mutta mitä sanovat nuoret itse? 18-vuotiaat Ella Okko ja Anna Ihamuotila kaipaisivat talousopetukseen konkretiaa
 Valtaosa suomalaisista haluaisi taloustiedon omaksi oppiaineekseen peruskouluun – Opetusalan asiantuntijat tyrmäävät ehdotuksen
 Velkaneuvonnan asiakkaista harva osaa arvioida velan kokonaismäärää – uusi ilmiö on luotolla lapsenlapsille lahjoja ostavat isovanhemmat
 “Järjestelmä ajaa ihmisiä asunnottomiksi” – Maksuhäiriömerkinnästä pitäisi päästä eroon pian kun velka on maksettu, vaatii Renaz Ebrahimi

Kesästä on pakko nauttia, ja siksi moni nuori joutuu velkakierteeseen – "Ilman rahaa jää helposti ulkopuolelle"


Summary: Sudanin merkitys maailman virvoitusjuoma- ja makeisteollisuudelle on niin valtava, että maa uhkasi viedä cokis-pullon amerikkalaisten suusta.

KHARTUM  Varastorakennus on täynnä isoja kasoja, jotka näyttävät aivan vaaleanpunaisilta rubiineilta.
 Huseina Halil Ibrahim  siivilöi kristalleja ja erottelee isoimmat palat pienimmistä. Hän on työskennellyt tehtaalla aamukuudesta ja hänen ripsensä ovat vaaleanpunaisen pölyn peittämät. Mutta Ibrahimia ei haittaa.
 – Tämä on kiva työ ja palkka on hyvä!
 Rubiineilta näyttävät palaset ovat arabikumia, ja sitä suuri osaa maailmaa käyttää joka päivä. Nälkä arabikumin perään on vain kasvamassa.
 Tehtaan sisätiloissa työskentelee lähes pelkästään naisia. Miehet kantavat painavia säkkejä ulkopuolella. Liselott Lindström / Yle
 Sudan tuottaa noin 70 prosenttia maailman arabikumista.
 Sitä käytetään muun muassa suomalaisissa Sisu-pastilleissa, virvoitusjuomissa, makeisissa, leivonnaisissa, lääkkeissä, erilaisissa väreissä ja kosmetiikassa. Huikean monikäyttöinen arabikumi toimii liimana, väriaineiden sideaineena ja sakeuttamisaineena elintarvikkeissa, joissa sen löytää koodilla E414.
 Ilman sitä kolajuoman sokeri ei jakautuisi tasaisesti, vaan pulloa avatessasi huomaisit sokerin kasautuneen pohjalle.
 Mutta ennen kuin arabikumi on päätynyt karkkipussiisi, se on kulkenut pitkän matkan.
 Arabikumia on kahdenlaista, toista käytetään lähinnä elintarvikkeisiin ja toista kosmetiikkaan. Liselott Lindström / Yle
 Arabikumi paakkuuntuu isoiksi mötiköiksi. Liselott Lindström / Yle
 Arabikumi kasvaa lähinnä Kordofan ja Sinisen Niilin maakunnissa kaukana Khartumista. Tärkeä aine tulee kahdesta eri akasiapuusta, jotka kasvavat ainoastaan niin kutsutulla kumivyöhykkeellä Sahelin alueella. Sahel on Saharan eteläisin vyöhyke, joka kulkee Atlantista lännessä Punaiselle merelle idässä.
 Arabikumi on akasiapuun pihkaa, ja sen poimiminen vaatii tarkkuutta. Oikeaan aikaan sateiden jälkeen puuhun tehdään noin parin sentin viilto, ja sen jälkeen puun pihka pursuaa ulos. Jos viilto on liian syvä tai tehdään väärään aikaan, voi joutua odottamaan kuukausia ennen kuin puu tuottaa jälleen pihkaa.
 Oikeanlainen viilto voi kuitenkin tuottaa jopa puolitoista kiloa arabikumia päivässä. Ja kaikki poimitaan käsin.
 Sen jälkeen se tuodaan säkeissä Khartumin tehtaisiin ja sieltä eteenpäin maailmalle.
 Arabikumi tärkeämpi kuin Yhdysvaltojen periaatteet
 Hisham Salih Yagoub  istuu mukavasti ilmastoidussa huoneessaan Khartumissa ja lopettelee kokousta. Hänen yhtiönsä Afritec kuivattaa, puhdistaa ja pakkaa 17 000 tonnia arabikumia joka vuosi ja vie sen eteenpäin lähinnä Ranskaan.
 Lempeähymyinen mies on todella innostunut Sudanin viimeaikaisista mullistuksista. Vanha presidentti  Omar al-Bashir  syöstiin vallasta huhtikuussa, ja nyt Yagoub toivoo monen muun tavoin maahan siviilihallintoa.
 Arabikumia tehtaan pihalla. Liselott Lindström / Yle
 Demokraattinen Sudan voisi saada ulkomailta kipeästi kaivattuja sijoituksia maatalouteen.
 – Emme halua takaisin vanhoihin aikoihin. Talouspakotteet iskivät täällä todella kovaa tavallisiin ihmisiin, Yagoub sanoo.
 Arabikumin tuotanto on kuitenkin jatkunut läpi Sudanin poliittisten myllerrysten ja sisällissotien, koska sitä tarvitaan maailmalla niin kipeästi.
 Kun Yhdysvallat vuonna 1997 asetti talouspakotteita Sudanille, arabikumi oli ainoa tuote, jota pakotteet eivät koskeneet. Sen saanti meni tärkeysjärjestyksessä ihmisoikeuksien ja turvallisuuden edelleen.
 Yhdysvallat itse totesi, että jos pakotteet olisivat koskeneet myös arabikumia, maan oma ruokateollisuus olisi kärsinyt.
 – Vaikeaa meille oli pakotteiden aikaan kuitenkin saada rahaa arabikumistamme, koska Sudanissa ei ollut mitään kansainvälistä pankkitoimintaa, Yagoub muistuttaa.
 Rahoitettiinko arabikumilla al-Qaidaa?
 Yksi syy siihen, että Yhdysvallat kiinnitti 1990-luvulla huomionsa Sudaniin oli al-Qaidan johtajan  Osama bin Ladenin  ja muiden terroristijohtajien mieltymys maahan.
 Ennen vuosituhannen vaihdetta he viettivät paljon aikaa Khartumissa. Huhut bin Ladenin  kytköksistä arabikumibisnekseen  johtivat Yhdysvalloissa boikottivaatimuksiin 1990-luvun loppupuolella. Vuoden 2001 terrori-iskujen jälkeen kumi brändättiin uudelleen akasiakumiksi, jotta väitetyt kytkökset bin Ladeniin eivät tulisi heti mieleen.
 Kun Yhdysvallat vuonna 2007 asetti Darfurin sodan takia jälleen uusia pakotteita Sudanin kohtaan, Sudanin Yhdysvaltain-suurlähettiläs piti poikkeuksellisen lehdistötilaisuuden.
 Hän nosti Coca-Cola-pullon pöydälle ja totesi, että Sudan voi halutessaan riistää Yhdysvalloilta maan symbolin – cokiksen –, mikäli Washington yrittää sekaantua Sudanin sisällissotaan. Suurlähettiläs kun tiesi, että Ilman arabikumia kolajuoman valmistaminen olisi lähes mahdotonta.
 Miehet kantavat maaseudulta tulleet arabikumisäkit tehtaalle. Liselott Lindström / Yle
 Pakotteet poistettiin vuonna 2017, mutta Sudanin talous kärsii edelleen.
 Leivän ja polttoaineen hinnannousut olivat syy siihen, että sudanilaiset lähtivät osoittamaan mieltään kadulle viime joulukuussa. Se johti lopulta kansannousuun ja 30 vuotta maata hallinnut Bashir luopui vallasta.
 – On ollut puutetta polttoaineesta, sähköstä, ulkomaalaisesta valuutasta ja kotimaisesta rahasta, Yagoub listaa.
 Khartumin pankkiautomaatteihin on krooniset jonot, kun ihmiset yrittävät nostaa edes jonkin verran käteistä. Pankkikorteilla ei voi maassa maksaa.
 Inflaatio on syönyt sudanilaisten säästöjä ja palkkoja. Muutama vuosi sitten yhdellä dollarilla sai neljä Sudanin puntaa. Nyt virallinen kurssi on 45 ja mustassa pörssissä vielä enemmän. Ulkomaalainen valuutta onkin haluttua Sudanissa.
 Pakotteita on mahdollista kiertää
 Yagoubille käteisen puute on tarkoittanut hankaluuksia maksaa arabikumin poimijoille. Hän vie arabikuminsa lähinnä ranskalaiselle ruokayhtiö Nexiralle.
 Pakotteiden aikaan Yagoubin yhtiö kehitti monimutkaisen maksusysteemin, jotta ranskalaiset ostajat pystyivät maksamaan tuotteesta. Yagoubin pöydällä on Bank of Khartoumin lasinalusia. Hänen pankkinsa oli avannut belgialaisessa pankissa eurotilin, ja rahat siirtyivät sen kautta Nexiran ja hänen yhtiönsä välillä. Näin vältetettiin kaupankäynti dollareissa ja sitä kautta Yhdysvaltojen kiinnostus.
 Arabikumitehtaan työntekijä Amina siivilöi pihalla Omdurmanissa Khartumin liepeillä. Päivässä hän täyttää kymmenkunta säkkiä ulkomaille vietäväksi. Liselott Lindström / Yle
 Vaikka Sudanin tulevaisuus on edelleen epävarma, Yagoub on positiivinen ja aikoo laajentaa bisnestään.
 – Sudan voisi ruokkia vaikka koko Lähi-Idän, jos poliittiset olosuhteet olisivat suotuisat. Menetimme paljon mahdollisuuksia amerikkalaisilla ja eurooppalaisilla markkinoilla, ja tilalle tuli kiinalaiset, hän sanoo.
 Tehtaalla Huseina Halil Ibrahim lopettelee päivänsä. Iltapäivän rukouskutsu raikuu läheisestä minareetista, ja hän pyyhkii pölyä ja hikeä kasvoiltaan.
 26-vuotias Huseina Halil Ibrahim on työskennellyt muutaman vuoden tehtaalla, eikä pöly häntä haittaa. Liselott Lindström / Yle
 Ongelmista huolimatta Sudanin arabikumin vienti on moninkertaistunut kymmenessä vuodessa. Vuonna 2009, kun valtion monopoli päättyi, viennin arvo oli maan keskuspankin mukaan 33 miljoonaa dollaria. Vuonna 2017 arabikumia vietiin maasta lähes 115 miljoonaa dollarin edestä.
 Tapahtuipa Sudanissa lähitulevaisuudessa mitä tahansa, Ibrahim uskoo, että hänelle riittää töitä myös tulevaisuudessa.
 – Viihdyn täällä, minulle ei koskaan ole tapahtunut mitään pahaa töissä, 26-vuotias sanoo.
 Lue lisää Sudanista:
 Joukko sotilaita yritti vallankaappausta Sudanissa
 Kolme kysymystä Sudanista: Internet palautettiin ja videot raakuuksista leviävät – Keskeistä on, miten valta jakautuu
 Sudanissa kenraalit ja protestoijat pääsivät sopuun hallinnosta
 Yle Sudanissa: Naisille presidentin ero ei riitä – seuraavaksi he haluavat murskata miesten ylivallan

Tiesitkö, kuinka tärkeä arabikumi on Sisu-pastillille ja cokikselle? Sudanilaisesta raaka-aineesta on tullut suurvaltapolitiikan pelinappula


Summary: Yle pyysi musiikin ja tunteiden asiantuntijaa tarkastelemaan synkkiä nykyhittejä ja arvioimaan, kuinka ne meihin vaikuttavat.

Astu lasinsiruihin, niittaa kielesi
 Hautaa ystäväsi, yritä herätä
 Kannibaalin tyyli, tapa poika
 Hautaa ystäväsi, haluan kuolla
 Näin vaikeroi  Billie Eilish  tammikuussa julkaisemallaan hittikappaleella  Bury a Friend  [eng.: "hautaa ystäväsi"]. Amerikkalainen laulajaon tällä hetkellä kiistaton popin kuningatar.
 Tai ehkäpä vasta perintöprinsessa, sillä hänellä on ikää vasta 17 vuotta.
 Billie Eilish on valloittanut maailman hetkessä suorastaan ryminällä.
 Hän julkaisi ensimmäisen kappaleensa  Ocean Eyes  Soundcloud-musiikkipalvelussa vasta 2016. Kappale myi heti platinaa. Siitä eteenpäin nuoren muusikon uran voi paketoida yhteen sanapariin: pystysuora nousukiito. Artistin biisit soivat Suomessakin radiossa, yökerhoissa ja jokaisen populaarimusiikkia kuluttavan nuoren nappikuulokkeista.
 Monet Billie Eilishin kappaleista ovat synkkiä. Tai ehkä se on liian vähän sanottu, sillä ne ovat oikeastaan todella ahdistavia. Ja nyt ei puhuta pelkistä lyriikoista.
 Billie Eilishin musiikkia on kutsuttu  emo-popiksi . Nimi tulee englannin kielen sanoista  emotional pop , joka tarkoittaa tunteellista poppia. Se elää voimakkaasta tunneilmaisusta, ravistelevista synkistä tunnetiloista ja mielen syövereihin sukeltavasta tunnustuksellisuudesta. Emo-alakulttuuriin on kautta aikain yhdistetty stereotyyppisesti myös angsti, mielenterveysongelmat ja itsensä vahingoittaminen.
 Bury a Friend  -kappaleen musiikkivideolla Billie Eilish nousee esiin sängyn alta, hoiperrellen pilkkopimeässä talossa. Yhtäkkiä pimeydestä kurkottaa kouria, jotka käyvät häneen käsiksi.
 Videolla nähdään Billie Eilish tekemässä itselleen kurkunleikkauselettä, käsiä repimässä hänen paitaansa rikki ja lyömässä nuoren naisen selkään injektioneuloja.
 Kuvakaappaus Billie Eilishin Bury a Friend -kappaleen videolta. Artisti kertoo halunneensa musiikkivideolle fobiakuvastoa. Pelko neuloista ja piikeistä on melko yleinen. YouTube
 Kaikki tämä yhdistyy Billie Eilishin eteeriseen ääneen ja uhkaaviin lyriikoihin. Lopputulos on hyytävä. Artisti on kertonut, että musiikkivideon inspiraationa toimivat fobiat ja rakkaus pelkoa kohtaan.
 When The Party's Over  -biisissä Billie Eilish istuu vitivalkoisessa huoneessa ketju kaulassaan, edessään pöydällä lasi täynnä mustaa nestettä.
 Lasin juotuaan artisti alkaa voimaan pahoin ja hänen silmistään alkaa vuotaa mustia kyyneleitä pitkinä vanoina. Lopulta hän sylkee nestettä suustaan ja huoneen lattia täyttyy mustalla vedellä.
 Kohtauksen aikana kuulemme Billie Eilishin laulavan:
 Hiljaa kun tulen kotiin ja olen ypöyksin
 Voisin valehdella ja sanoa, että pidän tästä juuri näin
 Voisin valehdella, ja sanoa, että pidän tästä juuri näin
 Sama synkkyyden teema on läsnä myös monissa muissa Billie Eilishin kappaleiden musiikkivideoissa. Yhdessä hänen suustaan kiipeää ulos iso karvainen tarantella – sekin täysin aito. Laulajatar ei juuri hymyile. Hän lähinnä tuijottaa kameraan elottomilla silmillään.
 You Should See Me in a Crown -biisin videolla Billie Eilishin päällä kiipeilee lukuisia hämähäkkejä. Yhdessä kohtaa hänen suustaan kiipeää tarantella. Kohtaus on kuvattu aidolla hämähäkillä, eli artisti siis todella piti tarantellaa suussaan. Kuvakaappaus kappaleen videolta. YouTube
 Mikä tässä kaikessa surun ja ahdistuksen estetiikassa ihmisiä, erityisesti nuoria, viehättää?
 Myrskyä ja kiihkoa
 Emomusiikin lyhyt historia 1980-luvulla post-hardcoresta Yhdysvalloissa kehittynyt emo-rock on emomusiikin vanha rouva. Tyylisuunnan sisällä nähtiin nopeaa eriytymistä, ja 2000-luvun alkupuolisko oli popahtavamman emo-rockin kulta-aikaa. Fall Out Boyn, Panic! At The Discon ja Paramoren tuotanto soi kaikkialla. Emomusiikki palasi marginaaliin, kun monet suositut bändit muuttivat tyyliään tai lopettivat. Perinteiseen emokulttuurin tyyliin on kuulunut esimerkiksi mustat hiukset, kynsilakka, vaatetus ja silmämeikki. Tyyli on kuitenkin monipuolistunut. 2010-luvun puolivälin jälkeen valtavirtaan on noussut emo rap, joka yhdistelee emovivahteita hip hopiin. Suurin osa huippusuosituista artisteista nousi Billie Eilishin tapaan framille Soundcloud-musiikkialustalta. Kappaleissa esiintyy muun muassa päihteiden ja sydänsurun teemat. Emo-rapin nuorista tähdistä moni on elänyt hankalaa elämää ja ryvennyt erilaisissa skandaaleissa. Tunnetuimmista artisteista Lil Peep kuoli yliannostukseen ja XXXTentacion tapettiin ryöstön yhteydessä.
 Läpi historian ihmiset ovat arvostaneet rankkaa taidetta, joka on täynnä murheen murtamia henkilöhahmoja.
 Esimerkistä käy vaikkapa saksalainen 1700-luvulla alkanut  Sturm und Drang  ("myrsky ja kiihko") -kirjallisuussuuntaus, joka painotti tunne-elämän voimakasta esittämistä.
 Monet muistavat koulun äidinkielen tunneilta  Johann Wolfgang von Goethen  ja  Nuoren Wertherin kärsimykset . On väitetty, että teos aloitti itsemurha-aallon onnettomasti rakastuneiden keskuudessa 1700-luvun lopun Saksassa. Tästä ei kuitenkaan ole todisteita.
 Tänä päivänä HBO:n  Game of Thronesia  pidetään laajalti yhtenä kaikkien aikojen parhaimmista televisiosarjoista. Siitäkään ei kärsimystä ja surua puutu.
 Me nautimme tuhosta ja surkeudesta silloin, kun sitä voi kuluttaa turvallisesti. Nautimme pelosta ja adrenaliinista vuoristoradan kyydissä ja fiktiivisestä kauhuelokuvasta, joka saa ihon kananlihalle. Miksi sama ei pätisi musiikkiin?
 Mutta onko olemassa vaara, että ahdistavat biisit ovat meille kauneudessaan ja kauheudessaan vahingoksi?
 Surullinen on kaunista
 Jonna Vuoskoski  työskentelee Oslon yliopistossa apulaisprofessorina. Hän on tutkinut musiikin sosiaalista ulottuvuutta sekä musiikin ja tunteiden välistä suhdetta.
 Vuoskosken mukaan surullisen ja tunteellisen musiikin vetovoima piilee useissa seikoissa.
 – Ensinnäkin länsimaissa monet ihmiset kokevat, että surullinen musiikki on sellaisenaan kaunista. Musiikin kuuntelussa on silti mukana myös paljon tunteisiin liittyviä asioita. Ihmiset kuluttavat musiikkia tietoisesti ja tiedostamattomasti tunteiden säätelyn työkaluna.
 Vuoskosken mukaan tutkimuksesta tiedetään, että surulliset ihmiset kuuntelevat surullista musiikkia, koska he etsivät siitä eräänlaista empatiaa. Musiikin ikään kuin kuvitellaan ymmärtävän, mitä kuuntelija käy läpi.
 Länsimaissa monet ihmiset kokevat, että surullinen musiikki on sellaisenaan kaunista. Musiikin kuuntelussa on silti mukana myös paljon tunteisiin liittyviä asioita.  Jonna Vuoskoski, Oslon yliopiston apulaisprofessori
 Toiset taas kuuntelevat surusointuja, koska niillä on valtava nostalginen voima. Kappale voi liittyä esimerkiksi menetetyn henkilön muistoon, ja siihen palataan, vaikka silmäkulmaan kyyneleet nousisivatkin.
 When the Party's Over -biisin voi tulkita kertovan sydänsuruista. "Voisin valehdella ja sanoa, että pidän tästä juuri näin", Billie Eilish laulaa. YouTube
 Vuoskosken mukaan tunteellinen musiikki vetoaa erityisesti nuorempiin ikäpolviin hyvin.
 – Se liittyy paljolti siihen, että nuorilla tunteiden käsittely- ja hallintotaidot eivät ole yhtä kehittyneet kuin aikuisilla.
 Jyväskylän yliopistosta  Suvi Saarikallio  on tutkinut, miten nuoret käyttävät musiikkia mielialan säätelyyn. Tulokset ovat kiinnostavia: mitä vanhemmaksi ihminen tulee, sitä merkityksettömämmäksi musiikki tunne-elämän osana muuttuu.
 Tietyt tavat kuluttaa musiikkia voivat olla joillekin haitallisia
 Jutun alussa esitelty 17-vuotias Billie Eilish on kerännyt itselleen miljoonien fanien kannattajakunnan, johon kuuluvista suuri osa on laulajan kanssa samaa ikäluokkaa, moni tietysti myös nuorempia.
 Mahdollisimman synkät ja surunmurtamat kappaleet ovat olleet Billie Eilishin kovimpia hittejä. Voiko tällainen musiikki vaikuttaa kuulijoidensa psyykeeseen negatiivisesti?
 – Asia on kinkkinen, eikä siihen ole helppoa vastausta, Vuoskoski pohtii.
 – Musiikkia itsessään ei voi pitää haitallisena. Kyse on enemmänkin siitä, kuka sitä kuuntelee ja kuinka sitä kuunnellaan.
 Vuoskosken mukaan useat tutkimukset osoittavat, että ihmiset käyttävät musiikkia erilaisten mielialojen hallitsemiseen eri tavoin. Osa tavoista on hyviä ja osa haitallisia. Haitallisista kuuntelutavoista on löydetty yhteyksiä psyykkisiin sairauksiin kuten masennukseen.
 Mahdollisimman synkät ja surunmurtamat kappaleet ovat olleet Billie Eilishin kovimpia hittejä. Voiko tällainen musiikki vaikuttaa kuulijoidensa psyykeeseen negatiivisesti?
 Yksi esimerkki tällaisesta kuuntelustrategiasta on englanniksi  rumination . Vuoskoski käyttää siitä suomenkielistä termiä  märehtiminen .
 Märehtimiseen liittyy ennakko-odotus, että surullinen musiikki parantaisi mielialaa silloin, kun on itse mieli maassa. Mutta jostakin syystä joillakin ihmisillä musiikki ei helpotakaan oloa, ja silti sen kuuntelua ei voi lopettaa. Synkistelyyn jää ikään kuin jumiin.
 Billie Eilish pikimustine silmineen Bury a Friend -biisin musiikkivideolla. YouTube
 Sitäkin on tutkittu, minkälaiset persoonallisuuspiirteet ovat yhteydessä surullisesta musiikista nauttimiseen.
 Tulokset ovat olleet yllättäviä.
 – Ihmiset, joilla on hyvät sosiaaliset taidot ja korkea empatiakyky, tuntuvat nauttivan melankolisesta musiikista kaikkein eniten. He jotenkin suhtautuvat empaattisella myötätunnolla tähän musiikkiin, eivätkä jumitu märehtimiseen, Vuoskoski kertoo.
 "Ai, tätä tässä oikeasti lauletaan"
 Yle pyysi Vuoskoskea kuuntelemaan kolme tällä hetkellä huippusuosittua, ahdistavaa ja emovaikutteista kappaletta.
 Vuoskoski katsoi samalla kappaleiden musiikkivideot, vaikka painottaakin, ettei ole varsinaisesti audiovisuaalisuuden asiantuntija.
 Kappaleiksi valikoituivat artikkelissa avatut poppari Billie Eilishin  Bury a Friend  ja  When the Party's Over  sekä räppäri Lil Uzi Vertin  XO Tour Llif3 . Voit kuunnella kappaleet ja katsoa niiden musiikkivideot biisien nimiin yhdistetyistä linkeistä.
 Bury a Friend yllätti Vuoskosken. Musiikkivideon kuvasto oli hänestä todella ahdistavaa, mutta musiikki kuulosti sen yhteydessä jopa kepeältä.
 – Sanoituksista pystyi tulkitsemaan itsetuhoisia viittauksia, ja ehkä kuvastolla ja sanoilla pyrittiin luomaan jonkinlaista shokkiefektiä. Muuten tämä ei poikennut hirveästi valtavirtapopista, Vuoskoski sanoo.
 Hän pitää itseään henkilönä, joka keskittyy musiikissa enemmän siihen, miltä se kuulostaa, kuin siihen, mitä siinä sanotaan. Laulun sanoilla on hänelle toisarvoinen merkitys. Vuoskoski harvoin edes kuuntelee niitä.
 – Tulee usein jännä fiilis, kun kuuntelee biisin sanoja kunnolla ja tajuaa, että ai, tätä tässä oikeasti lauletaan, Vuoskoski tunnustaa.
 Bury a Friend  -kappaleen sanoja tulkitessa itsetuhoisuuden teemaa on lähes mahdotonta sivuuttaa.
 Myös  When the Party's Over  -kappaleessa Vuoskoski koki saman ristiriidan.
 When the Party's Over -kappaleella surkutellaan. Mitä Billie Eilishin kaulassa oleva ketju ja musta neste kuvaavat? Ehkä kahlitsevaa ja myrkyllistä parisuhdetta? YouTube
 Billie Eilishin kappaleiden ja Lil Uzi Vertin  XO Tour Llif3  -biisiin välillä Vuoskoski näkee paljon yhtymäkohtia.
 – Videon kuvasto ja sanoitukset keskittyvät väkivaltaan ja kuolemaan, mutta esittäjän tulkinta ei ollut millään tavalla aggressiivinen. Jos olisin kuunnellut pelkkää musiikkia, ei olisi tullut yhtään ahdistava olo.
 Tuomio?
 Eri ihmisten erilaiset reaktiot samoihin biiseihin voivat joissain tapauksissa johtua myös fanikulttuurista.
 Vuoskoski kertoo tutkimuksesta, jossa soitettiin väkivaltaista death metal -musiikkia tyylisuunnan faneille ja ei-faneille. Tulokset kertoivat, että ei-fanit pitivät musiikkia todella epämiellyttävänä, mutta fanit saivat siitä positiivista energiaa.
 Jatkotutkimuksessa selvitettiin, ovatko nämä fanit turtuneita ja vähemmän herkistyneitä kuville tai muille ärsykkeille. Sellaista yhteyttä ei löytynyt. Muissa samankaltaisissa tutkimuksissa on Vuoskosken mukaan saatu kuitenkin ristiriitaisia tuloksia.
 Jää siis hieman epäselväksi, tulisiko meidän olla huolissamme ja vältellä synkkiä listahittejä.
 Vuoskosken arvio on, että jo valmiiksi mielenterveydenongelmista kärsiville synkkä musiikki voi olla riski.
 – Ehkä, jos taustalta löytyy altistavia riskitekijöitä. Musiikilla itsellään en usko olevan sellaista puhdasta voimaa.
 Pidätkö synkistelystä musiikin parissa? Entä omaatko henkilökohtaista emohistoriaa? Osallistu keskusteluun! Jutun kommentointimahdollisuus on auki klo 22.00 saakka.
 Lue lisää :
 Katso kartalta, millaisia eroja nuorten mielenterveydessä on: Tytöt ahdistuvat onnellisten saarella, pojat oireilevat Päijät-Hämeessä
 Nuori räppäri kamppailee masennuksen kanssa ja yllättyi vastaanotolla: "Ammattiauttaja pisti Kummeli-videon pyörimään"

Hautaa ystäväsi – Me kuuntelemme kuolemaa ja surkeutta romantisoivia kappaleita ymmärtämättä, että ne voivat vahingoittaa meitä syvästi


Summary: Trump ja Ocasio-Cortez ovat olleet sanasodassa Trumpin väitettyjen rasististen kommenttien johdosta.

Yhdysvalloissa kaksi Louisianan osavaltion poliisia on erotettu virastaan sen jälkeen kun he ehdottivat, että New Yorkin osavaltion kongressiedustaja, demokraattien  Alexandria Ocasio-Cortez  tulisi ampua.
 Gretnan piirikunnan poliisipäällikkö sanoi tiedotustilaisuudessa miesten olevan häpeäksi koko poliisikunnalle.
 Ocasio-Cortez ajautui viime viikolla sanasotaan presidentti  Donald Trumpin  kanssa, sen jälkeen kun  Trump oli kehottanut häntä  ja kolmea muuta etnisiin vähemmistöihin kuuluvaa kongressiedustajaa "palaamaan takaisin kotimaahansa".
 Näistä neljästä kolme on syntynyt Yhdysvalloissa. Kaikki neljä ovat Yhdysvaltain kansalaisia, ja he ovat ensimmäisen kauden kongressiedustajia.
 Trump ei maininnut edustajia nimeltä, mutta hänen uskotaan tarkoittavan ”ryhmäksi” nimitettyä neljän naisen ryhmittymää.
 Ocasio-Cortez syytti Trumpia rasismista tämän lausunnon johdosta.

Yhdysvalloissa kaksi poliisia erotettiin virastaan – Toivoivat, että demokraattien kongressiedustaja Alexandria Ocasio-Cortez ammutaan